cyanic-selkie/wikianc huggingface dataset:
နလ္လာ၊ နာဲ
ပေါဲဗတိုက် သွက်ဗၠးၜးဂကူမန် နကဵုလွဟ်
ပ္ဍဲကဵုသၞာံ 1988 ကာလ ဒု-ဥက္ကဌဇၞော် နာဲနလ္လာ ကလိဂွံအယုက် (၇၁) သၞာံဂှ် ဗော်ဍုင်မန်တၟိကဵု ဗော်ကရေင် KNU တအ် ဒှ်ပဋိပက္ခဇၞော် နကဵုလွဟ် ပွိုင် (၂၇) တ္ၚဲရ။ ပ္ဍဲပေဲါဗတိုက်ဂှ် နာဲနလ္လာဝွံ က္ဍိုက်ပ်ပၠတရဴ ဂစာန်ကၠုင် ညံင်ဂွံဂွံပေါဲအံင်ဇၞးရ။ နကဵုဒပ်ပံင်ကောံ NDF ကၠုင်ပညဳပညပ် ဒဒှ်ရ ပ္ဍဲအခိင်ဝွံ ဒှ်အခိင်ဗတိုက်သရိုဟ်သၞဗွဝ် မဟာဝါဒဳဂကူဗၟာရောင် ဒှ်တုဲ ဗော်ဍုင်မန်တၟိ ကဵု ဗော်ကရေင် KNU တအ် ဒေံါကၠုင်ပွန်ပှော်ရေင်သ္ကအ်ပၠန်ရ။ ပ္ဍဲသၞာံဂှ်ဟေင် ပေဲါထ္ၜးဆန္ဒ ကလိုက်ကမဵုညးဍုင်ကွာန် ကတဵုဒှ်တုဲ အလဵုအသဳပၞာန် (နဝတ စောမောင်၊ ခင်ညွန်)တအ် သီထောံအဝဵုမွဲဝါပၠန်ရ။ ကြဴနူထ္ၜးဆန္ဒတုဲ က္ဍိုပ်သ္ကိပ်ပရေင်ဍုင်ကွာန်ဂမၠိုင်၊ က္ဍိုပ်သ္ကိုပ်ကွးဘာဂမၠိုင်၊ ခမဳသင်ဂမၠိုင်၊ ညးဍုင်ကွာန်ဂမၠိုင် တိတ်ကၠုင်စိုပ် ပၠန်ဂတးဂှ် ဒုင်တၠုင်ဖျေံဒၞာဲရ။ ပ္ဍဲအခိင်ကွးဘာဂမၠိုင် ဒက်ဂကောံ (ဒပ်ကွးဘာ ABSDF)ဂှ်ကီု၊ ဂကောံညးမချဳဓရာင် ပရေင်ဍုင်ကွာန်ဂမၠိုင် ပံင်ကောံတုဲ ပံက်ပတိုန် ဂကောံဂအုပ်မဟာမိတ် ဒဳမဝ်ကရေတ်တေတ်ဍုင်ဗၟာ မဒမခ (DAB)ဂှ်ကီု ဗိုင်ရီုဗင်ရေင်တၠုင်ကၠုင်ကီုရ။
အခိင်မယိုက်ဂၠေင်ဒၟံင်တာလျိုင်ပ္ဍဲဗော် သၞာံအခါ ဗွဲမလအ်လဂှ် ယဵုလတူတပ်တး၊ စေတနာဇၞော်၊ ဂိုတ်ဂ္စာန် ကမၠောန်ဗော် ဗွဲမလောန်တုဲ ဒှ်ညးမၞံုကဵု သမာဓိ၊ သၠးကၠေံဂုဏ်ဖဵုဇကုမာန်၊ နွံကဵုစရာဲက္ဍိုပ်သ္ကိုပ်တုဲ ကောန်ဗော်ကောန်ဒပ် ကေုာံ ညးဍုင်ကွာန်တအ် သ္ဍိုက်ဆာန်သၞေံသၞဴ ညးဗွဲမလောန်အိုတ်ရ။ အပ္ဍဲဗွိုင်မဟာမိတ် ဆက်ဆောံကဵု ဂကူဂမၠိုင် ဗော်ဂမၠိုင်လေဝ် ညးဂမၠိုင် ထိုင်သးဗွဲမလောန်ရ။
လအိတ်ဘဝ
ပ္ဍဲသက္ကရာဇ်ဍုင် (၁၃၅၁)၊ ဂိတုခ္ဍဲသဳ (၇) မံက်၊ သက္ကရာဇ်ခရေတ် ၁၉၈၉ တ္ၚဲအၚာ ကာလဒု-ဥက္ကဋ္ဌဇၞော် နာဲနလ္လာ ကလိဂွံအာယုက် (၇၂) သၞာံဂှ် ဂကောံသင်သၟတ် ကေုာံ ဂကောံကွးဘာတအ် သ္ပတိုင်ကၠောန်ဗဒှ် သဘင်စၟတ်သမ္တီ တ္ၚဲထ္ၜးဆန္ဒ (၈) ပန်မ ပေင်မွဲသၞာံ ပ္ဍဲကွာန်ကျာ်ပိတုဲ ဘိက်ကၠုင် ဒု-ဥက္ကဋ္ဌဇၞော် နာဲနလ္လာ သွက်ဂွံကေတ်တာလျိုင် နဒဒှ်သဘာပတိ ပ္ဍဲအသေအဟာန်ဂှ်ရ။ နကဵုပရေင်ထတ်ယုက်ဟွံခိုဟ် ကတဵုဒှ်ဒၟံင် ယဲကောန်တၟအ်ကီုလေဝ် နကဵုစိုတ်ကတိုင်ကတိုင်ကၟဟ်ကၟဟ်ဟေင် အဃောကေတ်ဒၟံင်တာလျိုင် သဘာပတိ မကတဵုဟီုဒၟံင်ဂလာန် ပံက်အသေအဟာန်ဂှ် ဟီုဂွံဂလာန်ပ္ညုင်ပၠတရဴ ၜိုတ်ၜါပိမိဏေတ်တုဲ ဒေါမ်စှေ်အာ လတူစင်ဂှ်တုဲ လမျီုအိုတ်အာ လတူစင်ဂှ်ရ။ အခိင်ဝွံ အခိင်နူဂယး (၈:၂၀) မိနေတ် မဒှ်တုဲ စနူဂှ် စုတိကလိလောန်စဴအာ ဗွဲမအမ်သဝ်ကီုရ။ ၜိုန်ဟွံထတ်ယုက် ဒးဒှ်မံင်ဓဝိင်ကဵု ပရေင်ထတ်ယုက်ဇကုကီုလေဝ် ဟွံရန်ကဵုဂုဏ်ဖဵုဇကု စေတနာဇၞော်ထတ် လတူကမၠောန်တုဲ အဃောမဟီုဒၟံင်ဂလာန် ပရေင်ဍုင်ကွာန် လတူစင် ဒးစုတိအာဂှ် ရဲဗော်ကီု ခမဳသင်တအ်ကီု ညးဍုင်ကွာန်တအ်ကီု အလုံဂကူမန်တအ်ကီု ဂကောံကွးဘာတအ်ကီု သီုကဵုဂကောံ မဟာမိတ်တအ် အောန်စိုတ် ဟောံဇြ ဒှ်လၞီဗွဲမလောန်အိုတ်ရ။ လတူဂၠံင်တရဴအာဇာနဲ က္ဍိုပ်သ္ကိုပ်တအ်ဂှ် ကောန်ဗွဲကြဴ စဴဗွဲဂတ ဂွံဗှ်ဗၞုဟ် ဂွံရော်ဂုဏ် လတူက္ဍိုပ်သ္ကိုပ်မန်တအ် ရန်တၟအ်တုဲ ကောန်ကွးဂမၠိုင်၊ ညးဍုင်ကွာန်ဂမၠိုင်၊ ကောန်ဇာတ်ဂမၠိုင် ဒက်ပ္တန်လဝ်ရုပ်မွဲ ပ္ဍဲကွာန်သၞေဟ်ဗ္ဒဝ် ပွိုင်ဍုင်မုဟ်ဍုင်ရ။မၞုံဌာန် ကျာ်လဒေါဝ်ကွာန် (ဝါ)ကျာ်ကြုက်လေဝ်ကော်ခဴစရ။
ပညာမွဲဟေၚ် ရေၚ်တၠုၚ်
Y<Pပညာမွဲဟေၚ် ရေၚ်တၠုၚ်ကဵုဘဝP<Y
✍ရာမည-ဝါန်ၛာဲ✍(ချူ)
မၞိဟ်ပိုဲမံၚ်ပ္ဍဲလောကဏံဝွံ မၞိဟ်လဵုဟွံဟီု ဂကူလဵုဟွံဟီုတသိုက်ဟေၚ် နွံပၟိက်ကၠုၚ်ဇၟာပ်ဇၟာပ်ဘဝမိက်ဂွံခိုဖအိုတ်ရ ၜိုန်ဒှ်သာ်ဂှ်ကီုလေဝ် မၞိဟ်ဗွဲမဂၠိုၚ် အာဍိုက်ဖံၚ်ဒှ်မံၚ်ကၠောဝ်ဍာ်အိုတ်ရ။ "ချပ်နန် ဂွံတာဲ ချပ်နာဲဂွံဍိက် သၟိက်ဂၠာဲတသိုခ်သ္ဂောံဆဵုဒဒိုက်အိုတ်ရ။"
ထံက်ရံၚ်ကဵုဂလာန်လ္တူဂှ်တုဲ ပိုဲဂကူမန်တံလေဝ် မုဟိုတ်ဒးဒှ်ဒၟံၚ်ဘဝဍိက်ပၠက်ဍိက်ဂၠုဲဒးဂ္ဇံသဝ် ဖျဝ်လဝ်မုက်မတ် ဖဍောတ်လဝ်ရမျာၚ် အကြာဂကူညးတၞဟ်သ္အာၚ်ရော ဟီုတှ်ေ ဟိုတ်နူကဵုပရေၚ်ပညာ က္ဆံၚ်သဝ်လောန်မဒှ်ရ။ ဘဝပိုဲဂကူပိုဲ ညံၚ်က္ဆံၚ်ဂွံသၠုၚ်တိုန်မာန်ဒးနွံပၟိက်ကဵုပညာရ။ ဇၟောဝ်မၞိဟ်ပညာဍိုက်ပေၚ်မှ သ္ဂောံရေၚ်တၠုၚ်ဖန်ဗဒှ်ကဵု ပရေၚ်ဘဝမၞးမာန် ပ္ဍဲလ္တူဂၠးတိဏံ ပိုဲမၞိဟ်ဂမၠိုၚ်မံၚ်ဒၟံၚ်လၟုဟ်ဂှ် စကာဒၟံၚ်ပညာရ ပ္ဍဲလ္တူဂၠးတိဏံ ပိုဲမၞိဟ်ဂမၠိုၚ်မံၚ်ဒၟံၚ်လၟုဟ်ဂှ်  စကာဒၟံၚ်ပညာရ ဟွံသေၚ်ဟာ၊ ၇" ပညာဟွံမွဲ နဲတိပြၚ်ၜဳ" တိပြၚ်ၜဳဂှ် ချောဲတံတိုန်ၜတ် ရံၚ်ကျေဝ်ဂေါဝ် လုပ်မတ်တဴဗွဲမလောန်ရ ဆဂး ကာလလပှ်တက်ကၠုၚ် နကဵုအသိၚ် ဗွဲမသ္ကာတ်မြဟ်မ္ဂး ဗဗတ်ဇီုဒးတုဲ မ္ဒးသရိုဟ် လာ်စှ်ေအာအိုတ်ရ။ ပိုယ်မၞိဟ်တံလေဝ် ယဝ်ရပညာဟွံမွဲ မွဲသာ်မ္ဂး အခိၚ်ကာလ ဂဗဆဵုဒးတၚ်ဝါတ်ဂါတ်မမိက်ကဵုမွဲမွဲမ္ဂး ဍေံဂွံသောၚ်အာ ပြဟ်ပြဟ်မာန်ဂှ် ဟွံလောဲကဵုကုမၞးရ။
အခိၚ်လၟုဟ် မိမညးဍုၚ်ကွာန်လ္ၚဵုတံဟီု ကတ်ဒၟံၚ်ပညာဂှ် ဂွံစဒၟံၚ်ဂုဏ်ကီုဟာ ကၠောန်သွက်ဂကူဂှ် မုရှ်သာနွံရော။အရေဝ်ဗီုဗီုတံဏံဂှ် ဒှ်ကၠုၚ်ပ္ဍဲကုပူဂဵုဟွံမွဲကဵုပညာ ပူဂဵုဟွံဂတာပ်ခေတ်တံမဒှ်ရ။
အခိၚ်ဂကူမန်တံတဵုဂူကၠောန် သြောံဍိုက်ဒၟံၚ် ကွဳဂၠဴတေံဂှ် ဂကူဂျပါန် အမေရိကာန် ဂျာမနဳတံ ဒးကၠောန်စၞ အေၚ်ပုၚ်ဒးဗပေၚ်ဗုၚ် သီုဒဒိုက်ဂှ် အခိၚ်လၟုဟ်ဂကူဂျပန် အမေရိကာန်ဂျာမဏဳတံ သီုကဵုဟွံဂွံဇျာန်မွဲသာ် ဗၠိုက်တိကလာၚ်အကးစကာဓါတ်ဍိုက် ဓါတ်ကျာ ဓါတ်ပၟတ် လေပ်ဂှ် မန်ပိုဲတဵုဂူကၠောန်သြောံ ဍိုက်ဒၟံၚ်ကွဳဂၠဴဖိုဟ်ရ။ ဂကူမန်တံဂှ် မိက်ဂွံဂံက်ကပိုက်ပၞိက် မိက်ဂွံက္တဴ ၜံၚ်ပၟတ် သၞောတ်အခိုက်တြေံဂှ် ဟွံကၠဟ်ဏီရ၊ မုဟိုတ်ရောဟီုတှ်ေ ဂကူမန် တံဂှ် ပရေၚ်ပညာ ဍိုန်လျအာမဒှ်ရ။ ဂကူမန်တံဂှ် ကမၠောန်ဂွံစဂတမတ်မှကၠောန် စိုတ်ဟွံလျုၚ်ကဵုပရေၚ်ပညာ သွက်ဂၠံၚ်တရဴဂကူဂွံဇၞော်မောဝ်ဂှ်လေဝ် ချပ်ဟွံဒးမွဲသာ် ညာတ်ဒၟံၚ်ပရေၚ်ပိုန်ဒြပ် သွက်ဇကုမွဲဓဝ်တုဲ ညာတ်ညး ကၠောန်ပရေၚ်ဂကူ သီုဟွံမွဲတဴကဵုပိုန်ဒြပ်ဂှ်လေဝ်က္ဍုဟ် ဂကူမန်တံမ္ဒးတၞီဗၠိုက်အာရ။
လောန်ကၠုၚ်မွဲအခိၚ်တေံ ဂကူမန်တံ ဒှ်ဂကူပြဲ ဂကူဨကရာဇ်တုဲ ပ္ဍဲအရာလိက်ပတ်ယေန်သၞာၚ်ဂှ်လေဝ်ဇၞော်မောဝ်တဴတက် ဗွဲမလောန်ဂှ် သ္ဂောံတီကေတ်ရ အခိၚ်ညးတၞဟ်ဂှ်မွဲသာ် ရံၚ်အာတၞောဝ်ဒ တောဝ်ဂကူလေဝ်ဒှ်ဒၟံၚ် တၞောဝ်ဒတောဝ်ဂကူဨကရာဇ်ပြဲဖိုဟ်ဂှ် ဍေံဒှ်ကၠုၚ်ၜိုတ်က္ဆံၚ် ဏံမာန် ထေက်ကဵုသ္ဒးအောန်စိုတ်ကွေံရ။ မုဟိုတ်ဂွံက္တဵုဒှ်ကၠုၚ်ဗီုဏံဂှ်ရော။ ဟိုတ်နူကဵု ပရေၚ်ပညာ ဍိုန်လျအာ ဟိုတ်နူကဵုသၠုၚ် လဝ်မာနအထေၚ်သောဲကဵုဂကူဇကု ညးမွဲကဵုမွဲ  ဟိုတ်နူကဵုဟွံညဳသာမဒှ်ရ။ ပ္ဍဲအရာမဂၠာဲကွတ်ကတ်ပညာဂှ် ဒးဖဍိုန်ဖျဝ်လေဝ် မာနညံၚ်ရဴတမၠၚ်လအာတ် ဒးစွံစိုတ်ညံၚ် တၠပညာသဵုကရေတဳတံရ၊ တၠပညာသဵုကရေတဳဂှ် ဇၟာပ်မၞိဟ်ဒှ်အ္စာအဲဖအိုတ်ရ။ စွံစိုတ် ဗီုဏံတုဲ ကတ်ကၠုၚ်ပညာနူဇရေၚ် ညးမဂၠေၚ်ချောဲ နူညးမဇိၚ်ဒၞပ်တံတုဲ ဂွံဒှ်ကၠုၚ်တၠပညာ ယၟုဒယှ်တှ်ပြာကတ်တဴ လ္တူဂၠးတိတုဲ ဇၟာပ်မၞိဟ်သ္ဒးသ္ပအဲပရဲရ။
ဟိုတ်ဂှ်ရ ပိုဲဂကူမန်တံလေဝ် စွံစိုတ်တၠပညာသဵုကရေတဳဂှ်တုဲ ကတ်တဴပညာမ္ဂး ပညာဇၞော်မောဝ်တဴတက်ကၠုၚ်ဟေၚ်ရ။ က္ဆံၚဘဝပိုယ်လေဝ်ခိုဟ်ကၠုၚ်ရ။ ပူဂဵုလ္ၚဵုလေပ်ပညာညိည ကလိဂွံလဝ်ပိုန်ဒြပ်ဍိုက်ပေၚ်တုဲ ကမၠောန်တာလျိုၚ် သွက်ဂကူလေဝ် ဟွံယိုက်ဂၠေၚ်မွဲသာ် သွက်ဇကုမွဲဓဝ် သိုၚ်လဝ်သ္ၚိတိုက်ဗကၜတ်တုဲ တရဴထောံစး ဟွံဂတးရံၚ်လ္ပာ်ဂကူ ဂကူဇကုဂှ် ဒှ်ဒၟံၚ်ဘဝဍိက် ဒှကဇိက်မံၚ်ကဵု ညးတၞဟ် ဒးဖျဝ် လဝ်မုက်မတ် ညံၚ်က ဟွံမွဲကဵုဍာ် ကောန်ဟွံမွဲကဵုမိမ ဒးပ္ဒဗ္ဒာဲကဵုဂၠံသြိုဟ်ညးတၞဟ် သီုဟွံမွဲတဴကဵုအလံၚ်မွဲသာ်ဂှက ဇကုမွဲဒှ်တသိုက်တုဲ လ္ပာ်ဂကူဂှ် မုဒှ်ဒှ် ဟွံစွံရှ်လ္တူ ဂကူဇကုအထေၚ်ဇၞော်မံၚ်ကဵု ဂကူညးတၞဟ် ကလေၚ်ပ္ဍဵုပ္ဍိုက်ဒၟံၚ်ဂကူဇကု ဗီုဏံဂှ်လေဝ် ဂကူမန်ပိုဲ ဂွံဇၞော်မောဝ် တဴတက်တိုန်အာဂှ် ဍေံက္တဵုဗဒှ် ကဵုဟွံမာန်ရ။
ဘဝပိုဲ ကဆံၚ်ဘဝဂကူပိုဲ ညံၚ်ဂွံတတ်ထပါ်မံက်ဂတဝ်ကၠုၚ် အကြာဂကူညးတၞဟ်မာန်ဂှ် မုပိုဲစွံတၚ်အဓိကရော၊ ပညာမွဲဟေၚ်ရေၚ်တၠုၚ်ဒတုဲဖဵုကဵု ဘဝပိုဲမၞိဟ်မာန်အိုတ်ရ။ ဟိုတ်ဂှ်ရ ပိုဲဂကူမန်တံလေဝ် ယဝ်ကဵုဒၟံၚ်ဇြဟတ်ကဵုပရေၚ်ပညာ ဂိုတ်ဂ္စာန်ကၠောန်ဒၟံၚ် ပရေၚ်ဂကူမ္ဂးတှ်ေ ပိုဲသ္ဒးဂ္ဇအ်သဝ်ဖျဝ်မုက်မတ် ဒးဖ္ဍောတ်လဝ် ရမျာၚ်အကြာ ဂကူညးတၞဟ် လၟုဟ်ဂှ် ဍေံဒှ်ကၠုၚ်ဟွံမာန်ရ လောန်ကၠုၚ်တုဲဂှ် လ္ပဟီုဏီရ သ္ပပ္တံနူပိုဲမၞိဟ်သၟတ်ခေတ်တၟိဏံတုဲ ဘဝပိုဲက္ဆံၚ်ဘဝဂကူပိုဲညံၚ် သ္ဂောံမံက်ဂတဝ်ကၠုၚ် အကြာဂကူညးတၞဟ်မာန် ညံၚ်သ္ဂောံဂတာပ်ခေတ်မာန်ဂှ် သ္ဒးပ္တိတ်ဇြဟတ်တုဲ ကၠောန်ကိစ္စသွက်ဇကုအိုဿီုဂှ် ညံၚ်သ္ဂောံပြေမာန်ဒးဂ္စာန်ရေၚ်တၠုၚ်ရ။
ပိုဲကောန်ဂကူခေတ်တၟိဏံ လေဝ်စွံၚုဟ်မး လ္တူဂကူတုဲ ညံၚ်ဂကူ ဇကုသ္ဂောံယာက္ဍိုပ် သ္ဂောံပၚ်မုက်အကြာညးတၞဟ်မာန်ဂှ် "ဒ္ဂေတ်ဗၠေတ်ဂှကပဲါ ကွေတ်ခိုဟ်ဂှ်ဂၠာဲ စိုတ်ဆာန်ဂှ်ကေတ် "စွံတၚ်အဓိကဗီုဏံတုဲ ဂိုတ်ဂ္စာန်လွဳအာဍာံမ္ဂး ခြာဟွံလအ်တိုၚ်ပ္ကဴရန်တၟံလဝ်ဂှ် သ္ဒးစိုပ်မာန်ရ။
ဟိုတ်ဂှ်ရ ယွံဂကူမန်တံ ဂကူပိုဲလေဝ် ညံၚ်က္ဆံၚ်သ္ဂောံသၠုၚ် ဘဝပိုယ်လေဝ် ညံၚ်က္ဆံၚ်သ္ဂောံကၠုၚ် ဂွံနွံကၠုၚ်ကဵုရှ်သာ ပ္ဍဲဂကူဂှ် ဒှ်တာလျိုၚ်ပိုဟ်ကောန်ဂကူတံတုဲ ညံၚ်သ္ဂောံဂတာပ်ခေတ်ဂှ် ဒးဂ္စာန်ၜေတ်ကၠောန်တဴရ။ နွံပၟိက်ကဵုတသိုက် ဂွံဆဵုဒဒိုက်ဂှ် ဒှ်ကၠုၚ်သာ်လဵုရော က္ဆံၚ်ဘဝဂကူမန်တံ ညံၚ်သ္ဂောံသၠုၚ်တိုန်မာန် ဂိုတ်ဂ္စာန်တဴ နကဵု ပရေၚ်ပညာရ။ ကုပူဂဵုဟွံမွဲတဴကဵုပညာဂှ် ဒှ်ညးမကၟာတ်လဒဵုလဝ်မတ်ကီုရ။ ဂၠံၚ်တရဴသွက်ဂကူသွက်ဇကုမၞးဂှ် သ္ဂောံဇၞော်မောဝ်တဴတက် တိုန်အာပၠန်ဂှ် ရံၚ်ဟွံညာတ်သက်က် ကောန်ဂကူမန်တံ ညံၚ်သ္ဂောံဂွံကၠုၚ် ဂွံမံက်ဂတဝ်တိုန်မာန်ဂှ် ဘဝနာဲဂွံသၠုၚ် နာဲဟေၚ်ဒုၚ်ဒဒိုက်စှ်ေ ကေတ်စိုတ်သာ်ဏံတုဲ ညံၚ်ဘဝပိုဲ ဂွံယးတၟးမာန် ဟိုတ်ဂှ်ရ ပိုဲကောန်ဂကူမန်တံ ဒုၚ်ဒဒိုက်တုဲ ကတ်ဗ္တောန်အာလိက်မန်ကတ်အာ ပညာညဳညဳသာသာအိုတ်စိုအ်။
ကမ္မတဳ မပစၞး စၠတ်ထဝ်ကၟိန်ဍုင်
ကမ္မတဳ မပစၞး စၠတ်ထဝ်ကၟိန်ဍုင် (ပြည်ထောင်စုလွှတ်တော် ကိုယ်စားပြုကော်မတီ) (Committee Representing Pyidaungsu Hluttaw, ဇမၠေအ်CRPH) ဂှ် ဒှ်ကမ္မတဳ မဒက်ပ္တန်လဝ် နကဵု အမာတ်ညးမဇၞးလဝ် မာဲ နူသဘင်မာဲ၂၀၂၀ ကၟိန်ဍုင်ဗၟာ သွက်ဂွံပစၞး မဂွံဒက်ပ္တန် မဆေင်ကဵု ပ္ဍဲအရာ မခၞံဗဒှ် သၞောဝ်ဥပဒေဂမၠိုင်ရ။ ဟိုတ်မဂွံ သ္ဒးဒက်ပတန် ကမ္မတဳဏအ်ဂှ် သဘင်မာဲ၂၀၂၀ ဂှ် ဒှ်သဘင်မာဲ မနွံဒၟံင်ကဵု ပရေင်င္ၚံက်စၞာဲ မဖန်ဇန်လဝ် ညံင်ဗော်အေန်အေဝ်ဒဳ ဂွံဇၞးဂၠိုင်င်ရောင် နကဵု ဒပ်ပၞာန်ဟီုတုဲ သီကေတ်အဝဵုဍုင် ကိုပ်ကၠာ ဟွံဂွံပံက်စၠတ်ထဝ်ညိ ပ္ဍဲကဵု ဖေဖဝ်ဝါရဳ ၁၊ ၂၀၂၁ ဂှ်ရ။ ကမ္မတဳဂှ် ဒက်ပ္တန်လဝ် နကဵု မၞိဟ်စၞး နူဗော်အေန်အေဝ်ဒဳ နူညးမကလိဂွံဇမၞးမာဲ သွက်စၠတ်ထဝ်ညးဍုင်ကွာန်ကီု သီုကဵု စၠတ်ထဝ်ကောန်ဂကူ သီုဖအိုတ် ၁၇။
ကြဴနူ ပၞာန်ထိင်ကေတ် အဝဵုဍုင်တုဲ အမာတ်မဂွံဒုင်ရုဲစှ်လဝ်ဂမၠိုင် သီုဖအိုတ် ၜိုတ် ၃၀၀ တၠ၊ ပကောံဓရီု နကဵု လတူလာင်ဇြောမ် (Zoom) တုဲ နူဂှ် ရုဲစှ်ပတိုန် မၞိဟ်စၞး ၁၅ တၠတုဲ ဒက်ပ္တန်လဝ် ကမ္မတဳဝွံ ပ္ဍဲကဵု ဖေဖဝ်ဝါရဳ ၅၊ ၂၀၂၁။
နကဵု ကမ္မတဳဝွံ ပ္ဍဲကဵု ဖေဖဝ်ဝါရဳ ၇၊ ဂှ် ပ္တိတ်လိက်လလောင်တြး ဒဒှ်ရ ဒပ်ပၞာန်ဝွံ ပလီုကၠေအ် အလဵုအသဳ ညးဍုင်ကွာန် မရုဲစှ်လဝ်ဂှ် မဒှ်အရာ ဗၠေတ်ကဵု ဥပဒေအခန် (၆) တုဲ ဒှ်မၞိဟ် မနွံကဵုဒုဟ်အိုတ်၊ တုဲပၠန် အလဵုအသဳပၞာန်ဝွံ ဒှ်အလဵုအသဳ မဟွံလုပ်သၞောဝ်မွဲရ။ ဟိုတ်ဂှ်ရ နကဵု ကုလသမဂ္ဂကီု သီုကဵု ဍုင်နာနာတအ်ဂှ် ကိစ္စ ဍုင်ဗၟာသီုဖအိုတ်ဂှ် မဒးဆက်စၠောအ် ကုကမ္မတဳဝွံ မြဴသာ်ဝွံ ကဵုလဝ်ကသပ်ရ။
ဖေဖဝ်ဝါရဳ ၉ ဂှ် နကဵု ကမ္မတဳဝွံ လလောင်တြး ဒဒှ်ရ ဥပဒေ ပူဂိုလ်မကဵုကသပ်ရးနိဂီု (ဒဝ်အံင်သာန်သုကျဳ) ဂှ် ဂလိင်ပ္တိုန်အာယုက် ၅ သၞာံ စဵုကဵုစိုပ် ဂိတုဨပြဳ ၁၊ သၞာံ ၂၀၂၆။ ပါဲနူဂှ်တုဲ နကဵု ကမ္မတဳဝွံ ထံက်ဂလာန် ပ္ဍဲ ထၜးဆန္ဒ ကေုာံ ပရေင်ချဳဓရာင် မဟွံကလင်အမိင် (CDM) ကီုရ။
ဝန်ဇၞော်ဂမၠိုင် (ယာယဳ) ကၟိန်ဍုင်
နကဵု ကမ္မတဳ မပစၞး စၠတ်ထဝ်ကၟိန်ဍုင် လလောင်တြး နကဵုစၟတ် (၁၁/၂၀၂၁) ခပတိုန် ဝန်ဇၞော်ဂမၠိုင် (ယာယဳ) ရ။
ပတိတ် ပဋိညာန် ဖေတ်ဒရေဝ်ဒဳမဝ်ကရေသဳ
ပ္ဍဲကဵု ဂိတုမာတ် ၃၁၊ ၂၀၂၁ ဂှ် နကဵု ကမ္မတဳ ပ္တိတ် ပဋိညာန်ဖေတ်ဒရေဝ်ဒဳမဝ်ကရေသဳ (Federal Democracy Charter) မဒှ်လိက် ကတိကဝတ် ဗီုလဵု သ္ဂောအ်ဒက်ပ္တန်အာ ကၟိန်ဍုင်ပံင်ကောံဖေတ်ဒရေဝ်ဒဳမဝ်ကရေသဳရ။ နကဵု ပဋိညာန်ဂှ် သွက်ဂွံ ဒက််ပ္တန်အာ အလဵုအသဳကောန်ဂကူပံင်ကောံ (အမျိုးသားညီညွတ်ရေးအစိုးရ) မွဲရ။ လုကဴ အလဵုအသဳကောန်ဂကူပံင်ကောံ ဟွံမံက်ဂတဝ်ကၠုင်ဏီဂှ် နကဵု ဒုတိယသမ္မတမန်းဝင်းခိုင်သန်း ဆက်ကေတ်အာ တာလျိုင်ဍုင် မြဴသာ်ဝွံသာ် ဗၟံက်ထ္ၜးလဝ် ပ္ဍဲကဵု လိက်လလောင်တြးဂှ်ရ။ {{cite web |url=https://www.facebook.com/crph.official.mm/photos/a.106185078174139/143583854434261/ |title=ဖက်ဒရယ်ဒီမိုကရေစီပဋိညာဉ် ထုတ်ပြန်ကြေညာခြင်း |last= |first= |date=31.03.2021 |website=Committee Representing Pyidaungsu Hluttaw - CRPH, Official Facebook Page |publisher=Open |access-date=31.03.2021 |quote=ကြေညာချက် အမှတ် ( ၁၉/၂၀၂၁ ) ၁၃၈၂ ခုနှစ်၊ တပေါင်းလပြည့်ကျော် ၄ ရက် မတ်လ (၃၁)ရက်၊ ၂၀၂၁ခုနှစ်။
=
စပ်ကဵု ပဋိညာန်ဖေဒရေဝ်ဒဳမဝ်ကရေသဳ နူကဵု ကမ္မတဳဏအ် မပတိတ်လဝ်ဂှ် နကဵု ဇာဇၞိက်အရီုအဗင်သၞောဝ်ဥပဒေ (Legal Aid Network ဥပဒေ အထောက်အကူပြု ကွန်ရက်) ပ္တိတ်လဝ် သမ္ၚေဝ်ဂမၠေပ်မွဲတၞး ပ္ဍဲကဵု ဂိတုမာတ် ၃၁၊ ၂၀၂၁ ဂှ်ကီုရ။ လိက်ပဋိညာန် ဟီုမ္ဂးဂှ် ဒှ်လိက်ဂတိကဝတ် အကြာညးၜါတၠ ညးမဒုင်တဲ ကဵု ညးမအာတ်မိက် မတုပ်စိုတ် ကဵုဂတိပါင် လတူရေင်သကအ်ရ။ လိက်ပဋိညာန် နကဵုကမ္မတဳမပစၞးစၠတ်ထဝ်ကၟိန်ဍုင် မပ္တိတ်လၟုဟ်ဂှ် ဒှ်လိက် နကဵုကမ္မတဳ မပ္တိတ်တုဲ ဗက်အာတ်မိက် မၞိဟ်မဒုင်တဲဂှ်ရ လိက်ဝွံ ဟွံဍိုက်ပေင် ကုသၞောတ် လိက်ပဋိညာန်တုဲ လိက်ပဋိညာန်မွဲဂှ် စၟတ်သမ္တီ ဟွံဂွံရ။ တုဲပၠန် ဟွံကိတ်ညဳ ကုသၞောဝ်ပဋိညာန် အပ္ဍဲတုဲ ဒှ်လိက်ပဋိညာန် မလုပ်သၞောဝ်မွဲ ဟီုဟွံဂွံရ။ ဟိုတ်ဂှ်ရ ယဝ်ရ ဟွံဗက်စမ္ဂး ပူဂိုလ်လဵု၊ ဂကောံလဵု၊ ရုင်ဗစာလဵု သွက်ဂွံပတိုန်ဂဗုတ်ဂှ်လေဝ် ကၠောန်ဟွံဂွံရ။ လိက်ဝွံဂှ် နဒဒှ် ဆလိက်လလောင်တြးမွဲဟေင် စၟတ်သမ္တီဂွံရ။ တုဲပၠန် ပ္ဍဲလိက်ဂှ် ဒုင်သဇိုင် ကုသၞောဝ်ဥပဒေသဇိုင်ဍုင် အပ္ဍဲဍုင်ကီု သီုကဵု ဍုင်သအာင် ဟွံမဲ၊ ပါဲနူဂှ်ပၠန် မစၞောန်ဒုင်သဇိုင် ကုလိက်ကသုက် ခိုင်င်ကၠိုက်က် ဗီုကဵု လိက်ကသုက်ပေန်လုမ်လေဝ် ဟွံမဲ။ တုဲပၠန် သၞောဝ်သဇိုင်ဖေဒရေဝ် (ဖက်ဒရယ်ပြည်ထောင်စု မြန်မာနိုင်ငံဖွဲ့စည်းပုံအခြေခံဥပဒေ - ဒုတိယမူကြမ်း)မဒှ်သၞောဝ် မဓဇက်ကၠုင် နူသၞာံ ၁၉၉၀ စဵုကဵု သၞာံ ၂၀၀၈ ဂှ်လေဝ် နဒဒှ် သၞောဝ်သဇိုင်ယာယဳမွဲဂှ် ဟွံပဒတန်လဝ်။ ဟိုတ်ဂှ်ရ လိက်ပဋိညာန်ဂှ် ဟွံဒှ်ပရေင်သၞောဝ်ဂီုကၠီုသၟးဟွံက နကဵုပရေင်ဍုင်ကွာန်လေဝ် ပရေင်ယဵုလဂူတပ်တး ဟွံဒှ်ရ။ နကဵု ကမ္မတဳဝွံ လတူကောန်ဍုင်အရင်တအ် defacto (မပါ်ပရအ် အခေါင် ကုညးမနွံကဵုအဝဵုအာဏာ)ဂှ် ဒုင်လဝ်တဲ ဟွံမဲ။ နကဵု ဇာဇၞိက်ဏအ် ပတိုန်ထ္ၜးလဝ် ကုကမ္မတဳဏအ် ပ္ဍဲအခိင်မဗတိုက်ဒၟံင် တၠအဝဵုပၞာန်ဝွံ ဒြဟတ်ကောန်ဍုင်အရင်တအ် ညံင်ဂွံပါလုပ် အောန်အိုတ် ၃၅% ဂှ်လေဝ် ပထောအ် ညံင်ကဵု ဟွံတီ ဟွံမိင်။ ဟိုတ်ဂှ်ရ နကဵု NLD/CRPH ဂှ် လညာတ်မဒုင်ကေတ် သၞောတ်ဖေဒရေဝ်ဇေတ်တ်ဂှ် သ္ၚောဲဒၟံင်တၟာဂလိုင်ဏီရ။ တုဲပၠန် နကဵု ဇာဇၞိက် ပါ်ပါဲ ဒဒှ်ရ လိက်ဂှ် ဂတ ကဵု ကြဴ၊ က္ဍိုပ်ကဵုဍုတ် ဟွံကိတ်ရ။ ပ္ဍဲကဵု ဒကုတ် ၁ အခန် ၄၊ ဒကုတ် ၂၊ ပိုဒ် ၁ ဂှ် ညးဍုင်ကွာန် မနွံ ပ္ဍဲတွဵုရးတအ်ဂှ် ဒှ်မၞိဟ်မပိုင်ပြဳတွဵုရးဂှ်ရ။ ဆဂး ဒကုတ် ၂၊ အခန် ၂၊ ဂှ် ပရေင်ပါ်ပရအ် အဝဵု အကြာတွဵုရး ကဵု ကၟိန်ဍုင် ဗၟံက်ထ္ၜးလဝ် ကၠးကၠးဖ္ဍးဖ္ဍးဟွံမဲရ။ ဟိုတ်ဂှ်ရ လိက်ဝွံဂှ် ဒှ်လိက်သွက်ဂွံပသောင်ပြသၞာ ဟွံသေင်၊ သွက်ဂွံဗဒှ်ပတိုန်ပြသၞာဂမၠိုင်တုဲ ဒှ်လိက် ဥပဒေ ဗီုပၟိက်စိုတ် NLD/CRPH မနွံပၟိက်ဟေင် မဖန်ချူလဝ်ဟေင်ရ။
ပလီုသၞောဝ်သဇိုင်ပတန်ဍုင် ၂၀၀၈
ကြဴနူ ကောန်ဍုင်အရင်ဂမၠိုင် မကဵုဒြဟတ်ဒမြိုဟ် မဂၠိုင်ကဵု နဲကဲ၊ မဂၠိုင်ကဵု ဗီုပြင် သွက်ဂွံ ပလီုထောအ် သၞောဝ်သဇိုင်ပတန်ဍုင် ၂၀၀၈ ဂှ်တုဲ ပ္ဍဲဂိတုမာတ် ၃၁၊ ၂၀၂၁ ဂှ် နကဵု ကမ္မတဳဝွံ နကဵုလိက်လလောင်တြး စၟတ် (၂၀/၂၀၂၁)ဂှ် သၞောဝ်သဇိုင်ပတန်ဍုင် ၂၀၀၈ ဂှ် ပလီုထောအ်ပေင်င်ရ။ ပ္ဍဲကဵု လိက်လလောင်တြး မနွံ သီုဖအိုတ် ၅ ပိုဒ် ပ္ဍဲကဵု ၄ ကဵု ၅ ဂှ် - "၄၊ သၞောတ်တၠအဝဵု ညံင်ဂွံအိုတ်၊ သၞောဝ်သဇိုင်ပတန်ဍုင် (သၞာံ ၂၀၀၈) ညံင်ဂွံပလီုထောအ်ပေင်င်၊ ကၟိန်ဍုင်ပံင်ကောံဖေတ်ဒရေဝ်ဒဳမဝ်ကရေသဳ ညံင်ဂွံဒက်ပ္တန်၊ ညံင်အလဵုအသဳညးဍုင်ကွာန် ဂွံမံက်ဂတဝ် နကဵု တင်ရန်တၟအ် မြဴသာ်တအ်ဏအ်ဂှ် ဂကောံဒြဟတ်ဖေတ်ဒရေဝ်ဒဳမဝ်ကရေသဳဂမၠိုင် ပံင်ကောံ ချပ်ဂၞန်ဒၟံင်တုဲ ပလဝ်ဒတန် ပဋိညာန် ဖေဒရေဝ်ဒဳမဝ်ကရေသဳ သွက်ဍုင်ဗၟာလေဝ် မံက်ဂတဝ်ကၠုင်တုဲရ။ ၅၊ ဟိုတ်မဒှ်သာ်ဂှ်ရ နကဵု ကမ္မတဳမပစၞးစၠတ်ထဝ်ကၟိန်ဍုင်ဝွံ သၞောတ်သဇိုင်ပတန်ဍုင် (သၞာံ ၂၀၀၈)ဂှ် စတမ်နူတ္ၚဲဝွံ ၂၀၂၁ သၞာံ ဂိတုမာတ် ၃၁ တုဲ ပလီုထောအ်ပေင်င်ရဂှ် လလောင်တြးဏာရ။ )"
ဒက်ပတန် အလဵုအသဳညဳသၟဟ်ဂကူဂမၠိုင်
ဨပြဳ ၁၆၊ ၂၀၂၁ မဒှ်တ္ၚဲတွိုင်အတးဂှ် နကဵု ကမ္မတဳဝွံ လလောင်တြး အလဵုအသဳညဳသၟဟ်ဂကူဂမၠိုင် (National Unity Goverment – အမျိုးသားညီညွတ်ရေးအစိုးရ) ရ။ အလဵုအသဳဂှ် ဗွဲကိုပ်ကၠာ ဒက်ပ္တန်လဝ် နကဵု မၞိဟ်စၞး သီုဖအိုတ် ၁၅ တၠ၊ ဦးဝင်းမြင့် ညးမဒုင်ကြိုင်လဝ် နကဵုဒပ်ပၞာန်ဂှ် ဆက်ဒှ် သမ္မတ၊ ဒေါ်အောင်ဆန်းကြည် ညးမဒုင်ကြိုင်လဝ် နကဵုဒပ်ပၞာန်ဂှ် ဆက်ဒှ် ညးမကဵုကသပ်ကၟိန်ဍုင်တုဲ သၟေဟ်တအ်ဂှ် အမာတ်နူကဵု ဗော်အေန်အေဝ်ဒဳ ကေုာံ က္ဍိုပ်သကိုပ် ကောန်ဍုင်အရင် နကဵုပူဂိုလ်ကီု သီုကဵု က္ဍိုပ်သကိုပ် ညးမထ္ၜးဆန္ဒတအ် ပါလုပ်ဒၟံင်ကီုရ။ အလဵုအသဳဂှ် နွံကဵု ဌာနဝန်ဇၞော် သီုဖအိုတ် ၁၁ ဌာန - ဌာနဝန်ဇၞော်ကာဍုင်သအာင်၊ ဌာနဝန်ဇၞော်ကာဒစဵုဒစး၊ ဌာနဝန်ဇၞော်ကာကၟိန်ဍုင်ဖေတ်ဒရေဝ်၊ ဌာနဝန်ဇၞော်မဖျေဟ်လၟေင်ကမၠောန်၊ ဘဏ္ဍာ ကေုာံ ဓလိုက်တမ်ရိုဟ်၊ ဌာနဝန်ဇၞော်စၟိန်ပြမာန် ကိစ္စပရေင်ရီုဗင်ကောန်မၞိဟ် ကေုာံ ဘယ်အန္တရာယ်၊ ဌာနဝန်ဇၞော်မပံင်တောဲ ရးနိဂီုနာနာ၊ ဌာနဝန်ဇၞော်ကာပညာ၊ ဌာနဝန်ဇၞော်ကာထတ်ယုက်၊ ဌာနဝန်ဇၞော်ပၟင်ပၟဲသယံဇာတ ကေုာံ ပွဳပွူသဘာဝ၊ ဌာနဝန်ဇၞော်ကာညးဗြဴ၊ သၟတ် ကေုာံ ကောန်ၚာ်။
ပရေင် ဒဿန ဗဟုသုတ
(၁) ။ လိက်ပတ်ဟီုမ္ဂးဂှ်တှ်ေ ဒှ်သ္ကံတဲပိုဲမၞိဟ်တံခိုဟ်အိုတ်ရ၊ ဟိုတ်ဒှ်သာ်ဂှ်တုဲ ယဝ်ရပိုဲကောန်ဂကူတံလေပ်လဝ်လိက်ဂကူဂၠိုင်ဟေင် ဗဟုသုတပရေင်ဆဵုဂဗပရေင်ကၠိုဟ်စိုတ် နဲကဲသုင်စောဲဘဝလေဝ်ဒှ်ဖဵုဇၞော်ကဵုဒြဟတ်ကွေံကွေံရ၊ ပ္ဍဲကဵုလိက်ဗၟာလေဝ် ယဝ်ရပိုဲကောန်ဂကူတံလေပ်ဂၠိုင်ဟေင် ပေတုဲဒှ်ဖဵုသွက်ပိုဲမန်တံရ၊ (ပိုဲထေဲကဵုဗၟာတုဲ ပိုဲဟွံဗှ်ဟွံချူဟွံလ္ၚတ်လိက်ဗၟာမ္ဂးတှ်ေ ဗီုလဵုဂွံကလေင်ဒစဵုဒစးကဵုဍေံဂွံဂှ်အိုတ်ရော နဲလဵုပိုဲဂွံမာန်ဍေံဂှ်ရော)၊ ဟိုတ်ဂှ်ရတှ်ေ ပိုဲထေဲကဵုဍေံက္ဍင်တှ်ေ ထေက်ကြိုက်ပိုဲတံဒးတီဒးကၠိုဟ်လဝ်လိက်ဍေံအရေဝ်ဍေံမှ ပိုဲတံဂွံတီမူဍေံကၠောန်သ္ပမူဍေံဟီုဂးတုဲ ပိုဲတံဂွံရပ်ဇိုင်ဍေံဒးရ။ (ပိုဒ် − ၁) ။
(၂) ။ တင်သၟာန်ဟီုမ္ဂးဂှ်တှ်ေ ဒးတင်ဂုဏ်ကဵုညးမသၟာန်နင်လဝ်တံဂှ်ဇၞော်ကဵုဒြဟတ်ရ၊ ယဝ်ရပိုဲကၠောန်ဍာံကၠောန်ဇေတ်မ္ဂးတှ်ေ ဒၞာဲသၠေဟ်ပၟာတံဂှ်ဒှ်ကၠုင်တင်သၟာန်တုဲ ဣဏံဟေင်ရအခေါင်သွက်ဂွံထ္ၜးဓဝ်ဍာံကမၠောန်ဇကုမကၠောန်ဒၟံင်တံဂှ်ဟေင်ရ၊ တင်သၟာန်ဟွံမွဲမ္ဂးတှ်ေဟွံဒှ်ကၠုင်တင်သွဟ်ပုဟ်၊ ယဝ်ရတင်သွဟ်ဟွံမံက်ကၠုင်ရုပ်ရဴမ္ဂးတှ်ေ ဓဝ်ဍာံဟီုဂှ်ဟွံမွဲပ္ဍဲကမၠောန်မကၠောန်ဒၟံင်ဂှ်ရ၊ ဟိုတ်ဒှ်သာ်ဂှ်တုဲ မူကမၠောန်ကၠောန်ကၠောန်အခက်ခုဲပြသၞာဟွံမွဲဂှ်ဒှ်အာဟွံမာန်တုဲ အတိုင်သဘာဝဟေင်ပိုဲဒးသှ်ဗလးပ္တိတ်ကေတ်မာန်ရ၊ ယဝ်ရပိုဲကၠောန်ဍာံဟီုဍာံမ္ဂးတှ်ေ ဟွံဒးသုင်စောဲကၠေင်က္ဍဟ်တုဲ ကလေင်သှ်ဟီုလဴမာန်ဗွဲမလောဲလောဲသွာသွာရ၊ (ဓရ်ဍာံဟီုဂှ်ဒးဒှ်သဘာဝမွဲဟေင်)ရ၊ ယဝ်ရသုင်စောဲက္ဍဟ်ဒးကူချပ်လအ်လမ္ဂးတှ်ေ ဣဏံဂှ်အရေဝ်ဓရ်ဍာံဟွံသေင်ရ။ (ပိုဒ် −၂) ။
(၃) ။ ညးလဵုမွဲဒှ်မၞိဟ်ဍိုဟ်ကေက်စဳကၠးသ္ကေက်သ္ကာတံဂှ်ချပ်ကဵုအိုတ်အးမံင်ညိဏး၊ လ္ပဟီုကြဴမံင်အဲဏံဒှ်မၞိဟ်ဍိုဟ်ကေက်စဳကၠးအိုတ်မွံ၊ ဆဂးဂှ် ဇၟာပ်မၞိဟ်ဍိုဟ်ကေက်တံဂှ်ဒှ်အာမၞိဟ်ခိုဟ်ဖအိုတ်လေဝ်ဟွံသေင်ပုဟ်၊ ပ္ဍဲမၞိဟ်ဍိုဟ်ကေက်တံဂှ်လေဝ် ကၠောန်ဗၠေတ်နွံမံင်ကီုရ၊ ယဝ်ရဍေံတံကၠောန်ဗၠေတ်လီဠာန်တ္ၚံက်စၞာဲမ္ဂးတှ်ေ ပေဂၠိုင်နူကဵုမၞိဟ်ဒိုဟ်ဓီုတံဂၠိုင်ဂၠိုင်ကဵုဆဏီတင်ဏံချပ်ရံင်ကဵုအိုတ်အးမံင်ညိအဴကောန်မန်တံ။ (ပိုဒ် −၃) ။
(၄) ။ သြန်ဂှ် ဝါတ်လောဲလေဝ်သုင်စောဲဂွံဖအိုတ်ရ၊ ယဝ်ရသုင်စောဲဟွံလေပ်မ္ဂးတှ်ေ သေဋ္ဌဳကီုမၞိဟ်ဝါတ်ကီုဂှ် ဂွံကၠုင်ပြသၞာတုပ်တုပ်ကီုရ။ (ပိုဒ် −၄) ။
(၅) ။ (မတ်)အရီုပွမဆဵုညာတ် (ကတောဝ်)အရီုဂွံမိင် (မုဟ်)အရီုဂွံဒုင်ကေတ်ကျာ (လတာ်)အရီုဂွံဒုင်ရှ်သာ (စၞာံဇကု)အရီုစုတ်လုက်မဒှ်ရ၊ အရီုမသုန်ဏံဂှ်ဟေင်ရ ဖန်ဗဒှ်ဘဝပိုဲသတိဒးလီုလာ်။ (ပိုဒ် −၅) ။
(၆) ။ ကောန်ၚာ်ၜါတက်ၜုင်ညးသ္ကံမ္ဂးတှ်ေ ပိုဲမိယာဲတံ ဒးစၟဳစၟတ်(ဟိုတ်ဖဵု)ဍေံကၠးကၠးတုဲ ကောန်ၚာ်မွဲလပါ်ဂှ်ဒးဗၠေတ်နွံရ၊ နကဵုဆာန်ကောန်တုဲ ကောန်ဒးဟွံဒုင် နကဵုဒေါသသ္ကာတ်သ္ကာတ် ဂံင်ထ္ၜးအစောန်စရာဲကဵုညးဍုင်ကွာန်ဗဵုဝေင်အိုတ်ရ။ (ပိုဒ် −၆) ။
(၇) ။ ပိုဲတံသၟာန်မံင်ခန္ဓကာယပိုဲဏံကီုဟာ(ဘဝအဲဗီုဒ်ှနွံဒၟံင်တ္ၚဲဏံဂှ်ပေင်ဗၟိက်စိုတ်ရဟာ)၊ ယဝ်ရပိုဲသၟာန်ဒၟံင်စိုတ်တေံတွဵုဏောင်တှ်ေ တ္ၚဲဂွံပေင်စိုတ်ပိုဲမၞိဟ်ဏံဂှ်အခိင်ပေင်ဟွံမွဲရ၊ ဟိုတ်ဒှ်သာ်ဂှ်တုဲ (စိုတ်)ဏံမွဲဟေင်ရဒှ်နာဲတၠဘဝပိုဲဏံကီုရ၊ စိုတ်အာလပါ်ပရေံတှ်ေဘဝပိုဲလေင်ရ၊ စိုတ်အာလပါ်ဂၠံင်တရဴတပ်ဓဝ်ဏောင်တှ်ေ ဘဝပိုဲဏံလေဝ်ဂွံတသိုက်ပ္ဍဲအခိင်မသှ်ေဒၟံင်သီုဖအိုတ်ဏံရ။ (ပိုဒ် −၇) ။
(၈) ။ ဘဝမလောန်ကၠုင်နူအတိက်တုဲကၠုင်တေံဂှ် ပိုဲတံလ္ပဂၠာဲဒုဟ်လ္တူညးသ္ကံအိုတ်ညိအဴ၊ ထေက်ကြိုက်ဒးရံင်ပစ္စုပ္ပန်တ္ၚဲဏံညိ၊ သဘာဝမၞိဟ်ဟီုဂှ် အခိင်ပြံင်သၠာဲနွံတုဲ ပိုဲတံလ္ပရံင်ဆဵုကေတ်ဘဝဍေံဗီုတြေံတေံဂှ်တွဵုညိ၊ ပိုဲဒးရံင်ပစ္စုပ္ပန်တ္ၚဲဏံဍေံ သုင်ဘဝဗီုလဵု ဟီုဂးအရေဝ်ဗီုလဵုဂှ်အိုတ်ညိ၊ ယဝ်ရသာ်ဂှ်ဟွံသေင်မ္ဂးတှ်ေ ပိုဲရံင်ညးတၞဟ်ဒှ်ဒၟံင်လပါ်အနှုက်တွဵုရ။ (ပိုဒ် − ၈) ။
(၉) ။ တသိုက်မိမၜါဇၞော်အိုတ်ဟီုဂှ်တှ်ေ (ကောန်ဒှ်မၞိဟ်ခိုဟ်မွဲ ရီုဗင်ဘဝဇကုမာန်)တှ်ေ ဣဏံရတသိုက်မိမၜါဇေတ်ဇေတ်၊ ယဝ်ရနဲကဲသုင်စောဲဘဝကောန်တံဒှ်ဒၟံင်အခက်ခုဲပြသၞာတွဵုတှ်ေ ပ္ဍဲအခိင်တေံဂှ် မိမၜါလေဝ်ဗျုဇရာတုဲ ညးဂှ်ဂွံရီုဗင်မင်မွဲလွဳပရာညးတံအိုတ်ရော၊ ဟိုတ်ဂှ်ရတှ်ေ ၜိုတ်ဆဘဝကောန်တံဍေံဟွံပြေပြံင်ဏောင်တှ်ေ ဗီုလဵုဂွံရီုဗင်မိမၜါရော။ (ပိုဒ် − ၉) ။
(၁၀) ။ ဒ်ှမၞိဟ်တၠပညာဟွံဂွံ ဒှ်မၞိဟ်တၟေင်လေဝ်ဟွံလောဲတှ်ေလ္ပအောန်စိုတ်ညိ၊ မၞိဟ်တၟေင်ဟွံဂွံဒှ်တှ်ေဒးဒှ်မၞိဟ်ဓမ္မတာမွဲညိ၊ ဒှ်မၞိဟ်ဓမ္မတာမွဲဟေင်ခိုဟ်အိုတ်ရ၊ ဓမ္မတာဂှ်သဘာဝ သဘာဝဂှ်လေဝ်ဓရ်ရ၊ ဒှ်မၞိဟ်ဓမ္မတာမွဲဟေင်ဘဝဏံသၠးဗွးတုဲ ဂွံဆဵုကေတ်ဘဝပိုဲဏံဇေတ်ဇေတ်ကၠးကၠးမာန်ရ။ (ပိုဒ် − ၁၀) ။
(၁၁) ။ မူပပိုဲဏံဒးက္တဵုဒှ်ကၠုင်မၞိဟ်ဂှ်ရော၊ အဃောပိုဲဂျိုင်မံင်အခိင်မသှ်ေတံဂှ်လေဝ်မူပိုဲတံဒးကၠောန်ဒးသ္ပအိုတ်ဂှ်ရော၊ (သွဟ်ဍေံဟီုဂှ်တှ်ေ) ပိုဲတံက္တဵုဒှ်ကၠုင်မၞိဟ်ဂှ်တှ်ေ ဒးကၠုင်ကၠောန်ဖဵုခိုဟ်မွဲရ၊ အခိင်မသှ်ေဒၟံင်တံဂှ်ပၠန်လေဝ်ဒးကၠောန်ဖဵုခိုဟ်ပၠန်ရ၊ ဖဵုခိုဟ်ဟီုဂှ်ဒှ်ကမၠောန်လပါ်ခိုဟ်မွဲဟေင်ရ။ (ပိုဒ် − ၁၁) ။
(၁၂) ။ လ္တူလပှ်ကျာ(Online)အခေတ်တ္ၚဲဏံဂှ်ဂတာပ်အခေတ်ကွေံကွေံရ၊ ဆဂးဂှ်တှ်ေ ဒှ်ညံင်ရဴကဵုၜုန်ကေက်ဒၟံင်သီုၜါလပါ်ကီုတုဲ ယဝ်ရပိုဲကောန်ဂကူတံသုင်စောဲစကာဍေံဟွံလေပ်မ္ဂးတှ်ေဗဒှ်ကဵုဘဲအန္တရာဲသွက်ဘဝပိုဲဏံမာန်ရ၊ ယဝ်ရပိုဲကောန်ဂကူတံသုင်စောဲစကာဍေံဒှ်မ္ဂးတှ်ေ ဗဒှ်ကဵုဘဝပိုဲကောန်ဂကူတံဂွံကၠုင်ဂုဏ်ဖဵုနာနာမာန်ရ။ (ပိုဒ် − ၁၂) ။
(၁၃) ။ ယဝ်ရပိုဲဒှ်မၞိဟ်ကၠောန်ကမၠောန်မွဲ ဒှ်မၞိဟ်ဆာန်ကမၠောန်မွဲတှ်ေ အခိင်ဟီုမ္ဂးဂှ်ပြဟ်တဴကွေံကွေံရ၊ အခိင်မသှ်ေဒၟံင်ပ္ဍဲမွဲဘဝဂှ်နွံကဵုၚုဟ်မးဗွဲမလောန်ရ၊ ဟိုတ်ဒှ်သာ်ဂှ်တုဲ ပိုဲမၞိဟ်ဏံဂှ်ကၠောန်ဂွံတဴအရာတၟေင်တၟေင်ဗွဲမဂၠိုင်ပ္ဍဲအခိင်မသှ်ေဒၟံင်ဏံဂှ်ရ၊ အခိင်ချိုတ်အာတုဲ ဘဝဏံဂှ်ဒှ်အာသုညရ၊ အခိင်မသှ်ေဒၟံင်တ္ၚဲဏံဟေင်ရ မူပပိုဲတံဖအိုတ်မံင်အခိင်မွဲတ္ၚဲတုဲမွဲတ္ၚဲဂှ်အိုတ်ရော၊ (ပိုဒ် − ၁၃) ။
(၁၄) ။ သွပ်လ္ပအ်တံဂှ်လဆောဝ်လဆောဝ်တှ်ေ ဘဝဇေတ်ဇေတ်ဏံလေဝ်ဒှ်ကၠုင်မာန်ဏောင်၊ သွပ်လ္ပအ်လ္ၚဵုဂှ် ယဝ်ရတုပ်မံင်ကဵုတိုင်ပ္ကဴပိုဲတံမရန်တၟံလဝ်ဏောင်တှ်ေ ပိုဲဏံဂွံကၠုင်ဂ ဥုဲဒြဟတ်မွဲသွုင်တုဲ သွက်ဂွံဆက်ပြိုင်အာဘဝညံင်ဂွံစိုပ်အာတိုင်ပ္ကဴတေံမာန်လောဲလောဲရ၊ ယဝ်ရဓဝ်ပတ်ှေပိုဲနွံ ပိုဲဆာန်မံင်တိုင်ပ္ကဴတေံဏောင်တှ်ေ ဟီုစဟွံဂွံရဂှ် ဗီုပိုဲတိက်လ္ပအ်နူဗ္တံဂှ်ဒှ်မာန်ဏောင်ဟာဟွံတီ၊ ဟိုတ်ဂှ်ရတှ်ေ ဘဝဂှ်ပိုဲတံလ္ပသာသ္ပအ်အိုတ်ညိအဴ။ (ပိုဒ် − ၁၄) ။
(၁၅) ။ ယဝ်ရပိုဲဒှ်ကောန်ဗုဒ္ဓဘာသာမ္ဂးတှ်ေ ဗီုအပါပိုဲလးလဝ်ဂၠံင်ဍာန်တံဂှ် ယဝ်ရပိုဲကောန်တံဗက်ကွာ်အာမ္ဂးတုဲ နဲကဲသုင်စောဲဘဝ နဲကဲပြိုင်ပ္ကာန်ကဵုပြသၞာ နဲကဲဗပေင်ဗုင်ဂၞဴ နဲကဲရေင်တၠုင်ဖဵုနာနာအရာဆေင်စပ်ကဵုဘဝပိုဲတံဂှ်တှ်ေ အပါပိုဲဗုဒ္ဓစဳရေင်ဗ္တောန်လဝ်တုဲဒှ်မံင်အိုတ်ရ၊ ယဝ်ရပိုဲကၠိုဟ်ဗုဒ္ဓဘာသာမ္ဂးတှ်ေ ဂၠံင်ဍာန်အပါပိုဲလးလဝ်ဂှ်ပိုဲတံဆက်ကွာ်အာသိုက်သိုက်မ္ဂးဟေင် ဂွံစိုပ်အာတိုင်ပ္ကဴဘဝမာန်ရ၊ ဟိုတ်ဒှ်သာ်ဂှ်တုဲ နဲကဲသုင်စောဲဘဝယဝ်ရပိုဲကောန်တံဂၠာဲတသိုက်ဟွံဆဵုမ္ဂးတှ်ေ ဂၠံင်ဍာန်ပိုဲကွာ်ဒၟံင်တ္ၚဲဏံဂှ်ဒှ်ဂၠံင်ဍာန်အပါပိုဲလးလဝ်ဟွံသေင်ပုဟ်၊ ပိုဲကွာ်ဒးအာဂၠံင်ဍာန်ဗၠေတ်ဗၠေတ်ကီုရ၊ (ယဝ်ရဂၠံင်ဍာန်ဗုဒ္ဓဘာသာမ္ဂးတှ်ေ အရာနာနာဆေင်စပ်ကဵုဘဝပိုဲတံဂှ်တှ်ေဒးလောဲသွာဖအိုတ်မာန်)ရ၊ ဂၠံင်ဍာန်အပါပိုဲဂှ်ဒှ်ဒၟံင်ဂၠံင်ဍာန်သဘာဝမွဲတုဲ ဟိုတ်ဂှ်ဟေင်ရ သဘာဝဂှ်သာမညဓမ္မတာမွဲရ၊ ဟိုတ်ဏံဟေင် ဂၠံင်ဍာန်ဗုဒ္ဓဘာသာဟီုမ္ဂးအရာဆေင်စပ်ကဵုဘဝပိုဲဏံဂှ်တှ်ေဒးလောဲသွာဖအိုတ်ရ၊ ဣဏံရဂၠံင်ဍာန်အပါပိုဲဇေတ်ဇေတ် ဣဏံရဒှ်ဂၠံင်ဍာန်ဗုဒ္ဓဘာသာသွက်ပိုဲဇေတ်ဇေတ်ရ။ (ပိုဒ် − ၁၅) ။
(၁၆) ။ ကၠောန်ကုသဵုတုဲတြုံဗြဴဒှ်သၞသေက်ဇဵုညးသ္ကံဂှ်ဍေံဟွံဒှ်ကုသဵုကီုရ၊ ကၠောန်ကုသဵုတုဲဖဵုကုသဵုဂှ်ဒးသုင်စောဲဂွံပ္ဍဲပစ္စုပ္ပန်တ္ၚဲဏံရ၊ ကၠောန်ကုသဵုဟီုမ္ဂးဂှ် (ကၠောန်ခိုဟ် ကၠောန်ဖဵု ရေင်တၠုင်ဖဵုလေဝ်)ဟီုစဂွံတုဲ ဖန်ဗဒှ်ကဵုစိုတ်ပိုဲညိင်ဝတ်သ္အးဇ္ၚးတုဲ ကၠောန်ကမၠောန်လေဝ်စိုပ်အာတိုင်ပ္ကဴပြဟ်ပြဟ်မာန်ရ၊ ဇေတ်ဇေတ်ဂှ်တှ်ေၜိုတ်ဆဗဂဵုလဟဵုစိုတ်ပိုဲမဒှ်ရ၊ စိုတ်မွဲခိုဟ်အာတုဲ အရာနာနာသီုဖအိုတ်ပ္ဍဲဘဝပိုဲဏံဂှ်တှ်ေ (စိုတ်ဒှ်နာဲခန္ဓဒှ်ဍိက်)တုဲ နာဲကွာ်အာဍာန်တပ်အးမွဲတၞုင်တှ်ေ ခန္ဓဘဝပိုဲဏံဂှ်လေဝ်ဂွံဒှ်တသိုက်မာန်ရ ဇေတ်ဇေတ်ဂှ်တှ်ေၜိုတ်ဏံဓဝ်ရ၊ သဗ္ဗနာနာဍေံက္တဵုဒှ်ပ္ဍဲဘဝပိုဲဏံဂှ်တှ်ေ(ဒးနွံကဵုဟိုတ်ဖဵု)ဟေင်ရ၊ ပိုဲဒးသမ္တီလဝ်တွဵုညိဏး ဟိုတ်နွံမှဖဵုဒှ်ဏောင်၊ ယဝ်ရဟိုတ်လေဝ်ဟွံမွဲတှ်ေ ဖဵုလေဝ်ဟွံဒှ်ဟွံမံက်ကၠုင်ရ၊ ဟိုတ်ဒှ်သာ်ဂှ်တုဲ (ဓရ်ဂှ်သဘာဝမွဲတုဲ သဘာဝဂှ်သုည)ရ။ (ပိုဒ် − ၁၆) ။
(၁၇) ။ ပ္ဍဲကဵုကောန်ၚာ်(၃၀)တၠဂှ် ယဝ်ပိုဲစကာကဵုလံက်စုတ်ဍာ်ဂဉုဲအရံင်နာနာပ္ဍဲကဵုပ္ၚာန်လက်ဖက်ဂှ်တှ်ေ ယဝ်ပိုဲကဵုလံက်စုတ်ဗီုပိုဲစကာမွဲအရံင်မ္ဂးတှ်ေ ပိုဲဂွံကၠုင်ပ္ၚာန်လက်ဖက်မွဲအရံင်တုဲဒှ်ညံင်ပ္ၚာန်လက်ဖက်မွဲမကီုရ၊ ယဝ်ရပိုဲသၠာဲထောံနဲကဲတၟိမ္ဂးတုဲ ကဵုလဝ်အခေါင်သၠးဗွးဇၟာပ်ကောန်ၚာ်တံဂှ်မ္ဂးတှ်ေ ဗီုညးကဵုညးဒးစိုတ်အရံင်ဗီုလဵုဂှ်လံက်စုတ်မာန်ရ၊ ယဝ်ရပိုဲကဵုလဝ်အခေါင်ဗီုဏံဏောင်တှ်ေ စိုတ်ကောန်ၚာ်တံဂှ်လေဝ်ဟွံကြေပ်ဂြတ်တုဲ ၜိုတ်အစောန်ညးနွံဂှ်ဂံင်တံင်ပ္တိတ်နင်သုင်စောဲအိုတ်ရ၊ ဗွဲလက္ကရဴဟေင်ပိုဲတံဂွံကၠုင်ပ္ၚာန်လက်ဖက်(၃၀)မပိစှော်အရံင်ဟွံသေင်ဟာ။ (ပိုဒ် − ၁၇) ။
(၁၉) ။ ပိစှော်တ္ၚဲပၠန်ယဝ်ပိုဲဒးချိုတ်ဏောင်ဟီုတှ်ေ အခိင်မသှ်ေဒၟံင်(၂၉)တ္ၚဲဂှ်ဗီုလဵုပိုဲဒးသုင်စောဲဘဝအိုတ်ရော၊ ဇၟာပ်ညးအဲမိက်သ္ဂောံကၠောန်ဟီုဂှ်တှ်ေ ဖဵုခိုဟ်မွဲဟေင်ဒးကၠောန်တဴရ၊ အခိင်မသှ်ေဒၟံင်ဇၟာပ်ဇၟာပ်တ္ၚဲဂှ် အရာဍေံဒှ်ဖဵုဇၞော်အိုတ်သွက်ဘဝဂှ်ဒးဂ္စါန်ကၠောန်တဴအိုတ်ရ၊ ဟိုတ်ဒှ်သာ်ဂှ်တုဲ အခိင်ဟီုမ္ဂးဂှ်ၚုဟ်မးဍေံဇၞော်တဴဗွဲမလောန်ကွေံကွေံရ၊ ယဝ်ရပိုဲတီကၠိုဟ်ကၠးကေတ်သာ်ဏံတုဲ မူပရောပိုဲတံသာသ္ပအ်ဒၟံင်ကဵုအခိင်ဂှ်အိုတ်ရော၊ တ္ၚဲဏံဟာတ္ၚဲယျးဟာပိုဲတံဒးချိုတ်ဟီုဂှ်ညးမွဲမှတီကေတ်ဟွံမာန်ရ၊ အရာပိုဲတီကေတ်ဟွံမာန်ဂှ်ဒးဖေက်ကွေံကွေံရ၊ ဟိုတ်ဂှ်ရတှ်ေ တ္ၚဲဏံဟေင်ဒးကၠောန်ဖဵုခိုဟ်ခိုဟ်ၜိုတ်အစောန်ပိုဲနွံဂှ်ဒးဂ္စါန်ကၠောန်တဴအိုတ်ညိအဴ။ (ပိုဒ် − ၁၉) ။
(၂၀) ။ ယဝ်ရပိုဲဂၠုဓီုဒၟံင်ပ္ဍဲကဵုဂကောံဘဝပတောံဇၟာပ်ဇၟာပ်တ္ၚဲမ္ဂးတှ်ေ ဘဝဇေတ်ဇေတ်ဟီုဂှ်ပိုဲတံဆဵုကေတ်ဟွံမာန်ရ၊ ဟိုတ်ဒှ်သာ်ဂှ်တုဲ လဆောဝ်လဆောဝ်တှ်ေပိုဲဏံဒးမံင်မၞိဟ်မွဲသ္ၚိတ်သ္ၚိတ်ကီု ဒးကဵုအခိင်သွက်ဘဝပိုဲမံင်ညိင်ညိင်ညးမွဲဂှ်ကီု သာ်ဂှ်ဟွံသေင်တှ်ေ ထေက်ကြိုက်ဒးမံင်ကဵုသဘာဝညးမွဲတုဲ ပ္ဍဲအခိင်ဂှ်ဟေင်ပိုဲဏံဂွံဆဵုကေတ်ဘဝဇေတ်ဇေတ်မာန်ရ၊ ဘဝဇေတ်ဇေတ်ဟီုဂှ် လဆောဝ်လဆောဝ်တှ်ေဍေံနွံဒၟံင်ပ္ဍဲကဵုဘဝမၞိဟ်ဓမ္မတာမွဲတုဲ ဍေံဟွံကျေဝ်ဂေါဝ် ဍေံဟွံဒယှ်တှ် ဍေံဟွံဂတာပ်အခေတ် ဟွံမွဲကဵုပွမထိုင်သးတုဲဟွံမွဲကဵုလာပ်ဗဇဴရ၊ ယဝ်ရပိုဲကၠိုဟ်ကေတ်ကၠးကၠးဏောင်တှ်ေပ္တိုန်ၚုဟ်မးဟွံမာန်ရ၊ ဖဵုဏံမွဲဟေင်ရဘဝဂှ်နွံဗၟိက်ဇၞော်အိုတ်တုဲ အခိင်ပိုဲမသှ်ေဒၟံင်သီုဖအိုတ်တံဂှ် ဂွံသုင်စောဲဘဝဟီုဂှ်တှ်ေ(တသိုက်)ရ။ (ပိုဒ် − ၂၀) ။
(၂၁) ။ တ္ဍဲဏံဇွောံမစၞစအဟာရလေဝ်ဍိုက်ပေင်ဒၟံင်ရတှ်ေ မူပရောဒှ်ဒၟံင်ပေဲါပြိုင်ပ္ကာန်ဂှ်အိုတ်ရော? ဘဝဟီုဂှ်စွံလဝ်တိုင်ပ္ကဴဗီုလဵုအိုတ်ရော? တသိုက်ပ္ဍဲဘဝဇေတ်ဇေတ်ဂှ်လေဝ်ဗီုလဵုအိုတ်ရော? ဂျိုင်ဒၟံင်တ္ဍဲဏံဂှ်လေဝ်မူအဓိပ္ပဲါရော? ပိုဲဒးသမ္တီလဝ်တွဵုမွဲဂှ်တှ်ေ ဘဝပိုဲဏံဂှ်အခိင်အိုတ်ကၠုင်မံင်သိုက်သိုက်ကီုရ၊ အခိင်ဂှ်ယဝ်ပိုဲကၠိုဟ်ကေတ်ၚုဟ်မးဍေံမ္ဂးတှ်ေ ဒှ်တဴဖဵုသွက်ဘဝပိုဲဗွဲမလောန်ရ၊ ဟိုတ်ဂှ်ရတှ်ေ ပေဲါပြိုင်ပ္ကာန်လပါ်ဘဝမ္ၚးပၞောန်ဂှ်လ္ပဆက်ကွာ်အာအိုတ်ညိအဴ။  (ပိုဒ် − ၂၁) ။
(၂၂) ။ တာလျိုင်စံင်အ္စာဟီုမ္ဂးဂှ်တ်ှေ ဗဂဵုလဟဵုကောန်ကွးဆာန်တံဂွံဒၟံင်ပွိုင်(၂၄)နာဍဳပေင်ပေင်ရ၊ ပိုဲစံင်အ္စာတံဟွံဒးမင်အလဵုသဳတုဲ ဗီုဗၟိက်စိုတ်ပိုဲဆဵုကေတ်ဖဵုခိုဟ်ခိုဟ်ဏောင်တှ်ေ ဗဂဵုလဟဵုတဴဂွံဒၟံင်လၟိုန်ရ၊ ဖဵုခိုဟ်ခိုဟ်လ္တူကွးဆာန်နွံဒၟံင်ပ္ဍဲကဵုစဳပၞောန်ကီုမ္ၚးသၞောဝ်ကီုဂှ် ယဝ်ရပိုဲဆဵုကေတ်ဖဵုဇၞော်တဴကဵုဒြဟတ်ဏောင်တှ်ေ ဗဂဵုလဟဵုဂွံတဴလၟိုန်အခိင်အခါရ၊ ဟိုတ်ဒှ်သာ်ဂှ်တုဲ နဲကဲဗဂဵုလဟဵုဟီုဂှ် ဒှ်ၚုဟ်မးဇၞော်တဴသွက်ဘဝကွးတံရ၊ နဲကဲဗဂဵုလဟဵုနာနာလေဝ် ပိုဲစံင်အ္စာတံဒးဂၠာဲဒၟံင်လၟိုန်အခိင်အခါသွက်ကွးတံရ။ (ပိုဒ် − ၂၂) ။
(၂၃) ။  နဲကဲဗဂဵုလဟဵုဂကူဟီုမ္ဂးဂှ်တှ်ေ မၞိဟ်တၠအစောန်မၞိဟ်တၠပညာသီုဖအိုတ် ကောံဒၟံင်မွဲကလောံမွဲဂကောံဂှ်လေဝ် ဒှ်နဲကဲခိုဟ်မွဲဟွံသေင်ရ၊ ဟိုတ်ဒှ်သာ်ဂှ်တုဲ ဒးနွံကဵုဂၠိုင်ကဵုဂကောံ ဂၠိုင်ကဵုကသပ်လညာတ် ဂၠိုင်ကဵုတင်သၟာန် ဂၠိုင်ကဵုနဲကဲဒစဵုဒစးတုဲဟေင် ကမၠောန်ပိုဲကၠောန်ဒၟံင်တ္ၚဲဏံဂှ် ဂွံဆဵုကေတ်ဂၠံင်တိတ်အးမွဲတၞုင်(ဓရ်ဍာံ)ခိုဟ်ရ၊ ဂကောံနာနာ လညာတ်ကသပ်နာနာတံဂှ် မိက်သ္ဂောံဆဵုကေတ်ဂၠံင်ဍာန်တပ်အိုတ်မွဲတၞုင်တုပ်တုပ်တုဲ ဒးဖန်ဂၠာဲတဴညးသ္ကံညဳညဳသာသာတုဲတိုင်ပ္ကဴဂှ်တုပ်တုပ်ရ။ (ပိုဒ်−၂၃) ။
(၂၄) ။  ဓရဳဂှ်ဍာ်ပေင်ဒၟံင်တုဲ ၜိုန်ရပိုဲကၟံက်နင်ဍာ်ကီုတုဲစဝ်ဗပေင်စုတ်ပ္ဍဲဓရဳဂှ်မ္ဂးတှ်ေ ဍာ်ပိုဲမကၟံက်နင်လဝ်တံဂှ်လေဝ်ဟွံလုပ်ဓရဳတုဲကၟိုဟ်တိတ်အာအိုတ်တးကီုရ၊ ဟိုတ်ဒှ်သာ်ဂှ်တုဲ ပိုဲဒးကၠိုဟ်လဝ်မွဲဟီုဂှ်တှ်ေ နဲကဲဗဂဵုလဟဵုပ္ဍဲဘဝပိုဲမၞိဟ်ဏံဂှ်တ္ၚဲဍေံအိုတ်အာဟွံမွယ်ကီုရ၊ အရာနာနာဒၞာဲပိုဲတံဟွံကၠိုဟ်ဟွံတီဟွံကၠးဂှ်နွံဒၟံင်ဗဝ်သအဝ်ဏီပ္ဍဲလ္တူလောကဏံသွက်ပိုဲတံဂွံလ္ၚတ်ဂွံဗဂဵုလဟဵုဂှ်လေဝ်နွံဒၟံင်တၟာဟလိုင်ဏီရ။  (ပိုဒ်−၂၄) ။
(၂၅) ။  ဇၟာပ်မၞိဟ်တၠပညာဟီုဂှ် ဒှ်မၞိဟ်ခိုဟ်အာဖ္အိုတ်ဟွံသေင်ပုဟ်၊ ဇၟာပ်မၞိဟ်တၠပညာတံဂှ်လေဝ်ကၠောန်ဗၠေတ်နွံမံင်ကီုဏောင် ယဝ်ရဍေံတံကၠောန်ဗၠေတ်လီဠာန်တ္ၚံက်စၞာဲမ္ဂးတှ်ေ ပဵုဂၠိုင်နူကဵုမၞိဟ်ဒိုဟ်ဓီုတံဂၠိုင်ဂၠိုင်ကဵုဆဏီတင်ဏံချပ်ရံင်ကဵုအိုတ်ညိဏးကောန်ဂကူတံ၊ ယဝ်ရပညာနွံတုဲ ဒှ်ဒ္တုဲဖဵုကွာ်အာဂၠံင်ဍာန်တပ်အးမွဲတၞုင်ဏောင်တှ်ေ ထေက်ကြိုက်ဒးထိုင်သးမာန်ရ၊ ဟိုတ်ဒှ်သာ်ဂှ်တုဲ ပညာနွံတုဲ ညံင်ဂွံဒှ်ဒ္တုဲဖဵုမာန်ဂှ်ဂိုတ်ဂစာန်အိုတ်ညိကောန်ဂကူတံ။   (ပိုဒ်−၂၅) ။
(၂၆) ။  တ္ၚဲဏံလမျီုသှ်ေမံင်ဏီဏောင်တှ်ေ ဒၞာဲပိုဲမိက်သ္ဂောံကၠောန်တံဂှ်လေဝ်နွံဒၟံင်တၟာဂလိုင်ဏီရ၊ ဟိုတ်ဒှ်သာ်ဂှ်တုဲ ဒၞာဲပိုဲကၠောန်ဟွံဂွံကၠောန်ဟွံဒှ်ဂှ်ဟွံမွယ်ရ၊ သီုဖ္အိုတ်တံဂှ် အိုတ်ပိုတ်ကၠုင်ဒၟံင်(နဲကဲဗဂဵုလဟဵု)မွဲရ၊ နဲကဲဗဂဵုလဟဵုနာနာဂှ်ဟေင် ယဝ်ကေတ်နင်ပ္ဍဲဘဝပိုဲမ္ဂးတှ်ေ အရာနာနာတံဂှ်လေဝ်ကၠောန်ဂွံကၠောန်ဒှ်ဖအိုတ်ရ။   (ပိုဒ်−၂၆) ။
(၂၇) ။  ပ္ဍဲအခိင်ကဵုဒါန်မသြန်ဂှ် နကဵုတၞးသြန်မွဲကလောံထပ်လဝ်ဂၠိုင်ဂၠိုင်သၠုင်သၠုင်ဂှ် ဟွံမိက်ဆဵုညာတ်ကေတ်ကွေံကွေံရ၊ နဲကဲခိုဟ်အိုတ်ဂှ်တှ်ေ ယဝ်ရသြန်ဟွံဂၠိုင်မ္ဂး စုတ်လဝ်ကဵုထိုင်လိက်တုဲ ကဵုဒါန်ဗစိုပ်ကဵုညးဒုင်ကေတ်ဒါန်ဂှ်ညိ၊ ယဝ်ရမသြန်ဂၠိုင်အာဏောင်တှ်ေ ချူလဝ်မလိက်လၟိဟ်သြန်ကဵုဒါန်တုဲ ကဵုဒါန်ဗစိုပ်ကဵုညးဒုင်ဒါန်ဂှ်ညိ၊ နဲဏံမွဲနဲဟေင် ဒှ်နဲကဲဂတာပ်အခေတ်တုဲရံင်စလေဝ်စှ်ေဗီုပြင်ဗွဲမလောန်ရ၊ အခေတ်တ္ၚဲဏံဂှ် ဒှ်အခေတ်လပှ်ကျာဂတာပ်အခေတ်မွဲတုဲ အရာနာနာတံဂှ်မြက်တဴကွေံကွေံရ၊ ဟိုတ်ဒှ်သာ်ဂှ်တုဲ ကၠာတင်သၟာန်ဟွံစိုပ်ဂှ် ညးကဵုဒါန်ကီု ညးဒုင်ကေတ်ဒါန်ဂှ်ကီု ထေက်ကြိုက်ပိုဲဒးသ္ပကၠောန်ဗီုလဵုညံင်ရဴဟွံဂွံဒှ်တင်သၟာန်နာနာဂှ်ကၠောန်တဴအိုတ်ညိကဵုဒါန်အိုတ်ညိဒုင်ဒါန်အိုတ်ညိအဴ။   (ပိုဒ်−၂၇) ။
(၂၈) ။  တ္ၚဲဏံယာဇိုင်ကွာ်အာမွဲဂံါတှ်ေ တရဴတိုင်ပ္ကဴပိုဲတေံဂှ်ယအ်ဂၠိစှ်ေကၠုင်မွဲဂံါကီုရ၊ ၜိုတ်ဆပိုဲတံယာဇိုင်ဂှ်တိုင်ပ္ကဴတေံကြပ်ကၠုင်အရိုဟ်တ္ၚဲရ၊ ဟိုတ်ဂှ်ရတှ်ေ အခိင်ဂှ်လ္ပဖ္တိုတ်ထောံဍေံသၟသၟးအိုတ်ညိအဴ၊ ပိုဲမၞိဟ်ဂျိုင်ဒၟံင်တ္ၚဲဏံဂှ်ထေက်ကြိုက်ဒးကၠောန်ဖဵုခိုဟ်မွဲဟေင်ရ၊ မူကၠောန်ကၠောန် မူဟီုဟီု မူချပ်ချပ် ကမၠောန်ဂှ်ဒှ်ဖဵုဏောင်တှ်ေ ဆက်ချပ်ဆက်ဟီုဆက်ကၠောန်အာညိအဴ။   (ပိုဒ်−၂၈) ။
(၃၀) ။  ရဲပတှ်ေဒၟံင်ကံကုသဵုဇာတာပါရမဳတံဂှ်ဒှ်မၞိဟ်လၞုဟ်မွဲ ဒှ်မၞိဟ်အစောံစရာဲအောန်မွဲ ဒှ်မၞိဟ်သာသ္ပအ်မွဲ ဒှ်မၞိဟ်အတ္တမွဲ ဒှ်မၞိဟ်သုင်စောဲစဟွံဂွံတုဲ မင်ဒၟံင်ကဵုအိန်ဗြီုဒေဝတဴတံကၠုင်ဇိုန်ကဵုကုသဵုကၠုင်ပအပ်ကဵုပါရမဳရ၊ ဆဂး အိန်ဗြီုဒေဝတဴတံဂှ်ညးဟွံဆာန်ပုဟ်မၞိဟ်လၞုဟ်ကဵုကမၠောန်  မၞိဟ်ဆာန်ကမၠောန်တံဟေင်ရကံကုသဵုပါရမဳတံဂှ်ညးပ္အပ်ပြာပ်ကဵုရ။  (ပိုဒ်−၃၀) ။
(၃၁) ။   ၜုန်မြကေက်ဒၟံင်တ္ၚဲဏံဂှ် စွံလဝ်ၜါပိဂိတုသီုကဵုဟွံဆူပကေက်တဴမွဲသာ်တုဲ ပ္ဍဲအခိင်စကာသုင်စောဲပၠန်တှ်ေဍေံဂွံကေက်တဴဗီုတြေံတေံဂှ်ဒှ်အာဟွံမာန်ရ၊ လ္ပထေင်ၜုန်မြဇကုကေက်ဒၟံင်(၂၄)နာဍဳအိုတ်ညိအဴ၊ အရာနာနာဆေင်စပ်ကဵုဘဝပိုဲဟီုဂှ်တှ်ေဒးနွံကဵုနဲကဲဗဂဵုလဟဵုကေုာံပွမပြံၚ်သၠာဲအရာတၟိတၟိလၟိုန်အခိင်အခါအိုတ်ညိအဴ။ (ပိုဒ်−၃၁) ။
(၃၂) ။   အခိင်လၟုဟ်ပိုဲဂွံဏံစပုင်ပ္ဍဲသ္ၚိဂွံတိက်ပ္ဍဲသ္ၚိဂွံဆဵုကောန်ဇာတ်ဗြဴဆာန်တုဲတသိုက်ၜိုတ်ဏံဂှ်ပိုဲတံဟွံပေင်စိုတ်အိုတ်ဏီဟာ၊ ပ္ဍဲကဵုအခိင်ဏံပၠန်  ညးလ္ၚဵုတံဂှ်အေင်ဒၟံင်ပုင် ပ္ဍဲသ္ၚိလေဝ်ဟွံဂွံတိက်ကောန်ဗြဴလေဝ်ဟွံဂွံဆဵုတုဲဒဒိုက်ၜိုတ်ဏံဂှ်ပိုဲတံဟွံဖေက်အိုတ်ဏီဟာ၊ ပ္ဍဲအခိင်ဂွံမံင်မွဲစွံညးသ္ကံဂှ် ဂုဏ်ဖဵုခိုဟ်ခိုဟ်အရေဝ်ဝါစာဍာတ်ဍာတ်စေတနာပြဲပြဲဂှ်ဂိုတ်ဂစာန်ကၠောန်တဴလ္တူညးသ္ကံအိုတ်ညိအဴ၊ အခိင်ညးမွဲချိုတ်အာတုဲကလေင်ဗှ်သၞာအခိင်ဗီုဒှ်ဒၟံင်တ္ၚဲဏံဂှ်လေဝ်ကလေင်ကေတ်ဟွံဂွံရ၊ ဟိုတ်ဂှ်ရတှ်ေ ပစ္စုပ္ပန်တ္ၚဲဏံလၟုဟ်ဏံဟေင်ဒှ်အဓိကဇၞော်တဴကဵုဒြဟတ်ရ၊ အိန်ထံင်ဟီုဂှ်ၚုဟ်မးဇၞော်တဴဗွဲမလောန်ရ။ (ပိုဒ်−၃၂) ။
(၃၃) ။   သြန်ဟီုမ္ဂးဂှ်တှ်ေ အန္တရာဲဍေံဇၞော်တဴကဵုဒြဟတ်ရ၊ ပြသၞာအခက်ခုဲတ္ၚဲဏံမကတဵုဒှ်ဒၟံင်လၟေင်လၟေင်တ္ၚဲဂှ်လေဝ်တမ်ဍေံကၠုင်နူကဵုသြန်မွဲဟေင်ရ၊ ၜိုန်ရထဝ်သြန်ဂၠိုင်တုဲယဝ်ပိုဲတံသုင်စောဲဟွံလေပ်တှ်ေ သြန်ဂှ်ဟေင်ရဍေံကလေင်ကဵုဒဒိုက်ဘဲအန္တရာယ်ပ္ဍဲဘဝပိုဲတံဇၞော်ကဵုဒြဟတ်မာန်ရ။ (ပိုဒ်−၃၃) ။
(၃၄) ။   အဓိကဟွံသေင်ပုဟ်ပ္ဍဲအခိင်ဗှ်ေသိုက်လောဲညးလဵုမွဲကၠုင်မံင်ဗ္ဒဲါဗှ်ေ၊ ဆဂးဂှ် အဓိကဇၞော်အိုတ်ဟီုဂှ်တှ်ေ ပ္ဍဲကဵုအခိင်ဘဝဗှ်ေတံမူရောဟွံမွယ်မွဲသာ်မ္ဂးတှ်ေ ပ္ဍဲကဵုအခိင်တေံဂှ်ဟေင်ရညးလဵုမွဲသှ်ေနွံဒၟံၚ်ပ္ဍဲဗ္ဒဲါဗှ်ေတံဂှ်ဏီရော။ (ပိုဒ်−၃၄) ။
(၃၅) ။   ဗှ်ေတံဂွံသြန်ဂိတုၜိုတ်ဂလိုင်လဵုကီုလေဝ်အဓိကဇၞော်ဟွံသေင်ပုဟ်၊ အဓိကဇၞော်အိုတ်ဟီုဂှ်တှ်ေ ပ္ဍဲကဵုဂိတုအိုတ်ဂှ်သြန်သှ်ေမူစိဒ္ကေဝ်ဂှ်ကော်ခဴစသြန်ဇကုသှ်ေရတုဲဒှ်မသြန်ဗှ်ေတံအပိုင်ဂွံဂိုင်ဒေပ်ကေတ်ရ၊ ဒ:သ္ဂုတ်သွာတ်ကေတ်ပ္ဍဲမသြန်သှ်ေဂှ်ညိဟွံသေင်ရံင်ကေတ်ပ္ဍဲသြန်ဂိတုဂၠိုင်။ (ပိုဒ်−၃၅) ။
(၃၆) ။   ပွမကၠောန်ကမၠောန်ဟီုမ္ဂးဂှ်တှ်ေ ကၠောန်ဗဒှ်ကဵုပိုဲတံဍိုက်ပေင်ကဵုၚုဟ်မးသီုကဵုတာလျိုင်ရ၊ ယဝ်ရကမၠောန်ဟွံမွယ်မ္ဂးတှ်ေဘဝဂှ်လေဝ်ဒှ်အာသုညအဓိပ္ပဲါဟွံမွယ်တုဲ ဂုဏ်ဖဵုနာနာတံဂှ်လေဝ်ပ္ဍဲပူဂဵုဂှ်အိုတ်ပိုတ်ကၠုၚ်မာန်ရ ။ (ပိုဒ်−၃၆) ။
(၃၇) ။   ပေဲါဗ္တိုက်ပ္ဍဲကမၠောန်ဟီုမ္ဂးဂှ်တှ်ေညးသ္ဂုတ်သွာတ်ကေတ်ပ္ဍဲကမၠောန်ခိုဟ်ရ၊ (ဟွံသေင်သ္ဂုတ်သွာတ်ကေတ်ပ္ဍဲမအရေဝ်)။ (ပိုဒ်−၃၇) ။
(၃၈) ။   ယဝ်ရပ္ဍဲတ္ၚဲဏံအိုတ်ဒြဟတ်တှ်ေဂစာန်တိက်ပြဟ်ပြဟ်တဴညိ၊ ဗ္တံဏံၜက်အာတုဲ တ္ၚဲယျးတေံတၟးဒြဟတ်ပေင်တုဲအရာနာနာခိုဟ်တိုန်ဟာဟွံတီ။ (ပိုဒ်−၃၈) ။
(၃၉) ။   အတ္တအောန်အာပ္ဍဲဗှ်ေတံမ္ဂးတှ်ေ ဗှ်ေတံဂွံဆဵုကေတ်ရတသိုက်ဇေတ်ဇေတ်မာန်ဏောင်၊  သဳမသုန်သဳဒ္စာံသဳစှ်ၜိုန်ရမၚ်မွဲဒ္ဂေတ်ဗက်ဟွံမာန်ကီုလေဝ် သဳအတ္တဏံမွဲယဝ်ပိုဲတံမၚ်မွဲလဝ်မာန်မ္ဂးတှ်ေ အရာနာနာပ္ဍဲဘဝပိုဲကောန်ဂကူတံဂှ်တုဲဒှ်မံၚ်ရ ။ (ပိုဒ်−၃၉) ။
(၄၁)  ။   မၞိဟ်စွံလဝ်တိုင်ပ္ကဴမိက်သ္ဂောံဒှ်သေဋ္ဌဳဏောင်တှ်ေ ၜိုန်ရဂွံဘာပိတန်ကီုလေဝ်ဒှ်သေဋ္ဌဳမာန်ရ၊ မၞိဟ်ဘာတက္ကသဵုတုဲအာတံဂှ်ပၠန်လေဝ် ယဝ်ရကူချပ်ဒှ်ဆကောန်ကမၠောန်ညးတၞဟ်တွဵုဏောင်တှ်ေ ဗွဲစၟတ်ဨကန်တဟေၚ်ဒှ်တဴကောန်ကမၠောန်ညးဒှ်တဴဍိက်ညးအတိုင်မွဲဘဝရ။ (ပိုဒ်−၄၁) ။
(၄၂)  ။   ပိုဲဏံဇၞော်တိုန်မွဲတ္ၚဲဂှ်မိမပိုဲၜါဂှ်လေဝ်ဗျုဇရာစှ်ေအာမွဲတ္ၚဲကီုရ၊ ပိုဲခိုင်ကၟောန်မ္ၚိုဟ်ကြံင်တိုန်မွဲတ္ၚဲဂှ်ပၠန်လေဝ် မိမပိုဲၜါဂှ်ဒြဟတ်အိုတ်အောန်စှ်ေအာမွဲတ္ၚဲပၠန်ရ၊ ဟိုတ်ဒှ်သာ်ဂှ်တုဲ စိုပ်အခိင်သၞာံဂိတုတ္ၚဲပိုဲဏံစိုပ်အာတိုင်ပ္ကဴတေံဂှ် လဆောဝ်လဆောဝ်ဟေင်မိမၜါလေဝ်လောတ်စှ်ေပိုဲဟွံဂတာပ်ဟာဟွံတီ။ (ပိုဒ်−၄၂) ။
(၄၃)  ။   လိုက်ဏံဂှ် ဟွံမွယ်မအရေဝ်လဇုဲအာယျသွက်မၞိဟ်စမပ္တံတ္ၚဲဏံ။  (ပိုဒ်−၄၃) ။
(၄၆)  ။   ဝါစာဂှ်နွံကဵုအန္တရာဲဟွံအောန်ဟိုတ်နူကဵုပ္ဍဲစိုတ်တေံနွံကဵုဂျိ၊ ဝါစာဂှ်ဟွံမွယ်ကဵုၚုဟ်မးဟိုတ်နူကဵုဟီုပ္တိတ်နၚ်ဟွံကူချပ်မွဲသာ်၊ ဝါစာနွံကဵုဂျိဘဝဏံဂိဓဇောဝ်တဴလောန်၊ ဝါစာမောဝ်ဗ္ဍးဘဝလေဝ်ယျးတၟးရာၚ်ဆာဲ၊ ဝါစာဍာတ်ကြောအ်ဘဝလေဝ်ခိုဟ်ဆာဲ၊ ဝါစာပသအုဲဒှ်ဂၠုဲမွဲအာယုက်ရ။  (ပိုဒ်၀၄၆) ။
(၄၇)  ။   ညးတၞဟ်သ္ပစပရေံပိုဲဏံတှ်ေကဵုအခေါၚ်ဍေံပေၚ်ပေၚ်အိုတ်ညိ၊ ပိုဲဏံဒးသမ္တီလဝ်တွဵုဟီုဂှ်တှ်ေ ဇကုဇကုဘဝပိုဲဏံဂှ် ပိုဲလ္ပသ္ပစပရေံတွဵုညိတှ်ေတုဲဒှ်မံၚ်ရ ။ (ပိုဒ်−၄၇)။
(၄၈)  ။   ဂွံကောန်လ္ပပတုပ်ကဵုကောန်ညးတၞဟ်ညိ၊ ဂွံတြုံဗြဴလေဝ်လ္ပပတုပ်ကဵုဗြဴတြုံညးတၞဟ်အိုတ်ညိ၊ လောကဏံဂှ်ယဝ်ရတုပ်မံၚ်ဖအိုတ်ဏောၚ်တှ်ေ ပေဲါပြိုၚ်ပ္ကာန်ကေတ်ဇၞးမာန်ညးသ္ကံဂှ်က္တဵုဒှ်ကၠုၚ်ဟွံမာန်ရ။ (ပိုဒ်−၄၈)။
(၄၉)  ။   လ္ပဒှ်မၞိဟ်ဍိုဟ်ကေက်စဳကၠးတုဲဟွံမွယ်ကဵုမေတ္တာစေတနာသွက်ညးဂမၠိုၚ်၊ ထေက်ကြိုက်ပိုဲဏံဒးဒှ်မၞိဟ်ဓမ္မတာမွဲတုဲဍိုက်ပေၚ်ကဵုမေတ္တာစေတနာစိုတ်ရီုဗၚ်လ္တူညးတၞဟ်နွံဒၟံၚ်လၟိုန်၊ ဟွံတီဆဇကုမွဲဓဝ် အတ္တဂှ်ထဝေၚ်ကၠဟ်ဖအောန်ထောံညိ ။ (ပိုဒ်−၄၉) ။
(၅၀)  ။   မၞိဟ်ဒိုဟ်ဓီုတံဂှ် ရံၚ်ၚုဟ်မးဘဝမၞိဟ်ပ္ဍဲကဵုတၞးလိက်ဘာ(ကော်စလိက်စၟတ်သမ္တီဘာတုဲ)၊ မၞိဟ်ဍိုဟ်ကေက်တံဂှ်လေဝ် ရံၚ်ၚုဟ်မးမၞိဟ်ပ္ဍဲကမၠောန်ကဵုတာလျိုၚ်စိုတ်စရိုတ်ယေလ္ဂူတပ်တးသ္အးဇ္ၚးဏောၚ်။ (ပိုဒ်−၅၀) ။
(၅၁)  ။   ပိုဲဒးဝါတ်စမ်ရံၚ်ညိအဴ တုဲတှ်ေဂွံတီကေတ်စိုတ်မၞိဟ်နွံဗွဳဗွိုၚ်ပိုဲတံဂှ်ထ္ၜးကၠုၚ်ရုၚ်ရဴသာ်လဵုတှ်ေပိုဲတံတီရ၊  တ္ၚဲပိုဲဝါတ်ဂှ်ဟေၚ်ဂွံဆဵုကေတ်ရဘဝဂွံကၠိုဟ်ကေတ်ရဓဝ်ဍာံမွဲ၊ တ္ၚဲဏံဟေၚ်ရပိုဲတံဂွံတီစိုတ်ကောန်ဂကူဗုဒ္ဓဘာသာတံတုဲ ဗီုအပါပိုဲဗ္တောန်လဝ်ဂှ်ဗၠေတ်မံၚ်ညံၚ်ဍာ်ကဵုကၠေၚ်ရသွံ။ (ပိုဒ်−၅၂) ။
(၅၂)  ။   ထေက်ကြိုက်ဒးသ္ပမၞိဟ်ညံၚ်ရဴဟွံတီတဴမွဲသာ်ကီုတုဲ နဲဏံမွဲနဲဟေၚ်အခေါၚ်ပိုဲဂွံတီဂၠိုၚ်တိုန်ကီုရ၊ ယဝ်ရဒှ်မၞိဟ်တီတဴဒၟံၚ်ဖအိုတ်ဏောၚ်တှ်ေ အရာနာနာအာဂတနူဏံတှ်ေ သွက်သ္ဂောံတီအာဂှ်အခေါၚ်ပိုဲဟွံမွယ်ရ၊ ဟိုတ်ဂှ်ရတှ်ေ ဘဝဟီုဂှ်လဆောဝ်တှ်ဒးသ္ပမၞိဟ်မုရောဟွံတီမွဲသာ်တုဲဒှ်ဖဵုကဵုပိုဲဏံကွေံကွေံရ။ (ပိုဒ်−၅၂) ။
(၅၃)  ။   ဒးဗ္တောန်ကောန်ကဵုအာဂၠာဲရပ်စကကီုညိဂှ်ခိုဟ်နူကဵုပိုဲဂၠာဲရပ်နၚ်ကတုဲကဵုကောန်တံမၚ်စ၊ ယဝ်ရဒှ်တဴဗီုဏံမ္ဂးတှ်ေ ပိုဲဏံဒးဂၠာဲနၚ်ကကဵုကောန်တံစအတိုၚ်မွဲဘဝရဏောၚ် ။ (ပိုဒ်−၅၃)။
(၅၅)  ။   မအရေဝ်ပြးကၠုၚ်နကဵုသၟန်ပါၚ်တံဂှ်ဟွံသေၚ်တိတ်ကၠုၚ်နူကဵုပ္ဍဲစိုတ်ဍေံတံဇေတ်ဇေတ်ရ၊ ၜိုန်ရဍေံတံဟီုဍာတ်ကြောံအိုတ်အစောန်ဍာ်သာဲဒးဒုၚ်ကျကီုလေဝ် မုရောၚုဟ်မးဟွံမွယ်သွက်သ္ဂောံသမ္တီဂိုၚ်ဒေပ်ကေတ်ရ။ (ပိုဒ်−၅၅) ။
(၅၆)  ။   ပ္ဍဲအခိၚ်ဒးဗ္တောန်ညးတၞဟ်တှ်ေလ္ပဝေတ်ဗ္တောန်နကဵုအရီုဒေါသအဃောဒှ်ဂှ်ညိ၊ ဟိုတ်နူကဵုမၞိဟ်ဒးဒုၚ်ဝေတ်ဗ္တောန်တံဂှ်ရုဲစှ်ကေတ်ဟွံဒးတုဲ ဣဏံဂှ်ဗ္တောန်ဟာလက်ဗျိဟာ၊ ဟိုတ်ဒှ်သာ်ဂှ်တုဲ ဖဵုမတိတ်ကၠုၚ်တံဂှ်ဖေက်ဗၠေတ်အာနူကဵုစေတနာပိုဲဏံကီုရ၊ (ပိုဒ်−၅၆) ။
(၅၇)  ။   ဒဒိုက်ဂှ်ဍေံလုပ်ကၠုၚ်ဇူပ္ဍဲပိုဲဏံမွဲလစုတ်ဓဝ်ဟေၚ်ရ၊ ဆဂးဂှ် ပိုဲမၞိဟ်ဏံဟေၚ်ရကၠောန်ဗဒှ်ဆက်ဏာအာယုက်ကဵုဍေံဂွံဂၠိၚ်အာတုဲ ဂွံမိၚ်ဒၟံၚ်မအရေဝ်ပေၚ်ပြးဍုၚ်ကွာန်ဂှ်ဒဒိုက်ဒဒိုက်ဒဒိုက်ဟွံပိုတ်သ္ကုတ်နူသၟန်ပါၚ်ညးတံရ။ (ပိုဒ်−၅၇) ။
(၅၈)  ။   ၚုဟ်မးက္ဍၚ်အိုတ်ဂှ်ခိုဟ်တဴဖအိုတ်လေဝ်ဟွံသေၚ်၊ စခိုဟ်နွံကဵုရှ်သာတံဂှ်ပၠန်လေဝ်ဒှ်ကၠုၚ်ပရေၚ်ထတ်ယုက်ဖအိုတ်ဟွံသေၚ်ကီုရ၊ လောဲအိုတ်ဂှ်ပၠန် ဂွံတိက်မံၚ်နကဵုတသိုက်စိုတ်ဖအိုတ်လေဝ်ဟွံသေၚ်တုဲ ဘဝဟီုမ္ဂးဂှ်တှ်ေၜိုန်ရဟွံဍိုက်ပေၚ်တဴဖ္အိုတ်ကီုလေဝ်ဂၠာဲတသိုက်သွက်ဘဝဇကုဇေတ်ဇေတ်ဂွံမံၚ်ကီုဏောၚ်။ (ပိုဒ်−၅၈) ။
(၅၉)  ။   ယဝ်ရညးတၞဟ်ကၠောန်ဟွံခိုဟ်ကဵုပိုဲထေဲကဵုပိုဲတှ်ေလ္ပကလေၚ်ထေဲကဵုဍေံတံဂှ်ညိအဴ၊ ယဝ်ရပိုဲကလေၚ်ထေဲကဵုဍေံတံဏေၚ်တှ်ေ ပိုဲဏံဂှ်ဒိုဟ်ဓီုတဴဂၠိုၚ်နူကဵုဍေံတံဂှ်ဏီရ၊ ဟိုတ်ဒှ်သာ်ဂှ်တုဲ ဒးဒှ်မၞိဟ်ဍိုဟ်ကေက်မွဲညိ ဒးဆာန်ဍူညာတ်စိုတ်ဍေံတံဂှ်တှ်ေ ဂကောံဍေံတံဂှ်အဃောကလိဂွံသရစိုတ်ယဲစိုတ်ဇၞော်ဇၞော်မွဲဏောၚ်။ (ပိုဒ်−၅၉) ။
(၆၀)  ။   လ္ပဗ္တောန်ကောန်ဒှ်ဗီုသေဋ္ဌဳညိ၊ ဆဂးဂှ် ဒးဝေတ်ဗ္တောန်ကောန်ညံၚ်သ္ဂောံဒှ်မၞိဟ်မမ္မတာမွဲညိ၊ ဟိုတ်ဒှ်သာ်ဂှ်တုဲ ပ္ဍဲအခိၚ်ကောန်ပိုဲဇၞော်ဂေါဝ်တိုန်ကၠုၚ်ဟေၚ် ဍေံသ္ဂုတ်သွာတ်ကေတ်ညးတၞဟ်နကဵုအဓိပ္ပါဲဟွံသေၚ်နကဵုသြန်) ။ (ပိုဒ်−၆၀) ။
(၆၁)  ။   လ္ပကူချပ်လဝ်ညးတၞဟ်က္ဆံၚ်သၠုၚ်အာနူကဵုပိုဲဏံညိကၠောန်ဗဒှ်ကဵုဘဝပိုဲဏံဟွံမွယ်ကဵုဂဥုဲဒြဟတ်မာန်ရ၊ လ္ပကူချပ်လဝ်ညးတၞဟ်က္ဆံၚ်သဝ်အာနူကဵုပိုဲဏံညိကၠောန်ဗဒှ်ကဵုဘဝပိုဲဏံမာနသၠုၚ်တိုန်တုဲဟွံမွယ်ကဵုအဓိပ္ပဲါ၊ လ္ပကူချပ်လဝ်ညးတၞဟ်က္ဆံၚ်တုပ်သၟဟ်ကဵုပိုဲဏံညိကၠောန်ဗဒှ်ကဵုဘဝပိုဲတံပြိုၚ်ပ္ကာန်ကေတ်ကျမာန်တဴညးသ္ကံမာန်ရ၊ ထေက်ကြိုက်ဒးကူချပ်လဝ်တွဵုဟီုဂှ်တှ်ေ ဇၟာပ်မၞိဟ်သီုဖ္အိုတ်နွံဒၟံၚ်ဗွဳဗွိုၚ်ပိုဲတံဏံဂှ်ဒှ်တဴသ္ကဴရဲမိတ်သဟာဲပိုဲမွဲစွံတုဲ တတ်ထပါ်ကၠုၚ်တသိုက် တတ်ထပါ်ကၠုၚ်ဒဒိုက်မွဲစွံမွဲကရောံတုပ်တုပ်တုဲ ဒှ်ဗျုယဲချိုတ်သီုဖ္အိုတ်မွဲစွံညးသ္ကံကီုရ ။ (ပိုဒ်−၆၁)
(၆၂)  ။   မၞိဟ်ရံၚ်ဘဝသ္ၚောဲတံဂှ်ထေက်ကြိုက်ဆဵုညာတ်ကေတ်အခေါၚ်ပ္ဍဲအခိၚ်ဒှ်တဴပြသၞာလၟိုန်ရ၊ မၞိဟ်ရံၚ်ဘဝဂၠိဂၠိဂၠုဂၠုတံဂှ်ပၠန်လေဝ်ဍေံတံဆဵုညာတ်ကေတ်ပြသၞာတွဵုပ္ဍဲအခိၚ်ဂွံအခေါၚ်ရ။ (ပိုဒ်−၆၂) ။
(၆၃)  ။   အရာလဵုပိုဲတံမူကၠောန်ကၠောန်ထေက်ကြိုက်ဒးကၠောန်တဴၜိုတ်အစောံစရာဲနွံဂှ်အိုတ်ညိ၊ ပ္ဍဲအခိၚ်ပိုဲကၠောန်ပြေပြံၚ်တုဲဒှ်ဟေၚ်  ၜိုန်ရညးတၞဟ်ဟွံတီကီုလေဝ်  ဇကုပိုဲဏံတီမံၚ်တှ်ေတုဲဒှ်မံၚ်ရ၊ ဘဝဂှ်ဒှ်အခေါၚ်ပိုဲဏံအပိုၚ်ဏောၚ်ဂှ်လေဝ်ကဵုကၠိုဟ်လဝ်အိုတ်ညိ။ (ပိုဒ်−၆၃) ။
(၆၄)  ။   ၜိုန်ရအဲဏံတီကၠိုဟ်ကေတ်ဖ္အိုတ်ဟွံသေၚ်ကီုလေဝ် ဆဂးဂှ်အဲဏံဂ္ဇံဒၟံၚ်ဗ္ဒဲါဗှ်ေလၟိုန်တုဲဒှ်မၞိဟ်ကဵုကေတ်ကသပ်ခိုဟ်မွဲမာန်သွက်ဗှ်ေရ။ (ပိုဒ်−၆၄) ။
(၆၅)  ။   သ္ၚိဍိုက်ပေၚ်ကဵုဓဝ်ဆာန်ဂှ်ၜိုန်ရဒှ်သ္ၚိဍောတ်ဍောတ်မွဲမကီုလေဝ် ဆဂး ပ္ဍဲသ္ၚိဂှ်ဍိုက်ပေၚ်ကဵုဓဝ်ဆာန်ဓဝ်ဂီုကၠီုပ္ဍဲဂကောံအိန်ထံၚ်တုဲ ဣဏံဟေၚ်ရဒှ်သ္ၚိၜိုဟ်သိုဟ်တဴမွဲအိန်ထံၚ်တုဲ ဂွံမံၚ်အာနကဵုတသိုက်စိုတ်မွဲအာယုက်ကီုရ။ (ပိုဒ်−၆၄) ။
(၆၆)  ။   ဒးရံၚ်ကေတ်ပြသၞာဟီုဂှ်တှ်ေညံၚ်ရဴမဗ္တဳဂှ်ညိ၊ ဗ္တဳဂှ်ၜိုန်ရနွံဂၠိုၚ်ရိုဟ်လၟိဟ်ဟွံမာန်ကီုလေဝ် ဆဂးတဳတံဂှ်ဍောတ်သောဲတဴလောန်ရ။ (ပိုဒ်−၆၇) ။
(၆၈)  ။   ယဝ်ရဗှ်ေတံပဝ်ကေတ်ဟွံဂွံတှ်ေဂြိပ်ကေတ်အိုတ်ညိအဴ၊  ယဝ်ရဗှ်ေတံဂြိပ်ကေတ်ဟွံဂွံတှ်ေကွာ်ကေတ်အိုတ်ညိအဴ၊ ယဝ်ရဗှ်ေတံကွာ်ကေတ်ဟွံဂွံတှ်ေဂမာကေတ်အိုတ်ညိအဴ၊ ယဝ်ရဗှ်ေတံဂမာကေတ်လေဝ်ဟွံဂွံတှ်ေဗီုလဵုပပညံၚ်သ္ဂောံၜက်အာဂတဂတတေံမာန်ဂှ် ကၠောန်သ္ပအရာမွဲမွဲသာ်ညိအဴ။ (ပိုဒ်−၆၈) ။
(၆၉)  ။   ဍောၚ်အိုတ်ဂၠိုၚ်နူကဵုဒးကၠောန်ကမၠောန်ဟီုဂှ်တှ်ေ မၞိဟ်နွံဒၟံၚ်ဗ္ဒဲါပ္ဍဲပိုဲဏံဂှ်ရဟွံကၠိုဟ်စိုတ်ကေတ်စိုတ်ညးသ္ကံတုဲဍောၚ်အိုတ်ရ။  (ပိုဒ်−၆၉) ။
(၇၁)  ။  ပ္ဍဲကဵုတ္ၚဲဏံဗှ်ေတံဒးဆဵုကေတ်ပြသၞာနာနာသာ်ဍေံလုပ်ကၠုၚ်ပ္ဍဲဘဝဗှ်ေတံၜိုတ်ဂလိုၚ်လဵုကီုလေဝ် ထေက်ကြိုက်ဒးသမ္တီလဝ်တွဵုဟီုဂှ်တှ်ေ ပ္ဍဲကဵုအခိၚ်ဍေံလုပ်ကၠုၚ်ဂွံဂှ်တှ်ေဍေံကလေၚ်တိတ်အာဂွံကီုရဏောၚ်ဂှ်လ္ပယှုက်ထုဲကၠေၚ်က္ဍဟ်အိုတ်ညိအဴ၊ ဘဝဟီုမ္ဂးဂှ်တှ်ေသဘာဝမွဲဟေၚ်ကဵုသွဟ်ခိုဟ်အိုတ်ရ။ (ပိုဒ်−၇၁) ။
(၇၂)  ။   ဒၟာနူကဵုဍာ်တုဲဂၠုၚ်ဂွံဂတဝ်အာမာန်ရ၊ ဍာ်ဂှ်ပၠန်လေဝ်ကၠောန်ဗဒှ်ကဵုဂၠုၚ်ဂွံဗၠိုက်စှ်ေအာမာန်လောဲလောဲလေဝ်နွံကီုရ။ (ပိုဒ်−၇၂) ။
(၇၃)  ။   တိုၚ်ပ္ကဴဟီုမ္ဂးဂှ်တှ်ေပိုဲတံဒးကၠောန်မာန်ပ္တိုန်ကေတ်ဍေံဏောၚ် ပတှ်ေကံကုသဵုတုဲမၚ်ဒၟံၚ်ဂှ်လေဝ်ဘဝဟွံသေၚ်ရ၊ အရာမွဲမွဲဍေံဒးက္တဵုဒှ်ကၠုၚ်မာန်ဂှ်ဒးနွံကဵုဟိုတ်ဖဵုဟေၚ်ရ၊ ဟိုတ်ဂှ်ရတှ်ေ သီုဖ္အိုတ်တံဂှ်ဍေံကၠုၚ်နူကဵုကမၠောန်ပိုဲဏံမွဲဟေၚ်ရ။ (ပိုဒ်−၇၃) ။
(၇၄)  ။   အစောန်စရာဲခိုဟ်တှ်ေဗ္တိုက်ဂွံသၞမွဲၜါကီုရ၊ ယဝ်ကၠေၚ်က္ဍဟ်ခိုဟ်ဟေၚ် ဗ္တိုက်သၞတံဂွံကၠုၚ်လ္ၚီလက်ကိုတ်ရ။ (ပိုဒ်−၇၄) ။
(၇၅)  ။   ယဝ်ရဗှ်ေတံဟွံဂွံကၠောန်ဏီဏောၚ်တှ်ေ လ္ပဖျေံထောံစိုတ်ညိကၠောန်ဟွံဂွံသ္ပဟွံဒှ်ဂှ်ညိ၊ အရာနာနာဒၞာဲပိုဲမၞိဟ်တံကၠောန်ဟွံဒှ်ကၠောန်ဟွံဂွံဂှ်ဟွံမွယ်ရ၊ သီုဖ္အိုတ်ဂှ်ဟေၚ် ဒးနွံကဵုနဲကဲဗဂဵုလဟဵုအရာပိုဲမကၠောန်ဂှ်မာန်ညံၚ်သ္ဂောံဂတာပ်အခေတ်အခိၚ်ကာလဒေသညိ။  (ပိုဒ်−၇၅) ။
(၇၆)  ။   ယဝ်ဂြိပ်ဗက်မၞိဟ်ဟွံဆာန်ပိုဲမ္ဂးတှ် ဂြိပ်ဗက်ၜိုတ်ဂလိုၚ်လဵုကီုလေဝ်ဍေံဟွံဆာန်ရ၊ အိုတ်ကၞောတ်ဂှ်ဟေၚ်မၞိဟ်ဒးဍောၚ်သီုအခိၚ်အိုတ်ဂှ်ပိုဲဏံမွဲဟေၚ်ရ၊ ထေက်ကြိုက်ဒးဆာန်မၞိဟ်ဍေံဆာန်ပိုဲဏံဂှ်အိုတ်ညိ သာ်ဏံဟွံသေၚ်မ္ဂးတှ်ေပိုဲတံဒးဂြိပ်ဗက်ဒၟံၚ်ဍေံအတိုၚ်မွဲဘဝဏံရ။ (ပိုဒ်−၇၆) ။
(၇၇)  ။   သွက်မၞိဟ်အိက်လၞုဟ်တံဂှ် ၜိုန်ရအခိၚ်နွံမံၚ်ကီုလေဝ်တုပ်တဴညံၚ်ရဴအခိၚ်ဟွံမွယ်အိုတ်ရ၊ ၜိုန်ရဍေံတံကမၠောန်ကၠောန်နွံဒၟံၚ်ကီုဂှ်လေဝ်တုပ်ညံၚ်ရဴကဵုကမၠောန်ကၠောန်ဟွံမွယ်အိုတ်ရ၊ ၜိုန်ရဍေံဂွံအခေါၚ်ဂှ်ကီုလေဝ်တုပ်ညံၚ်ရဴအခေါၚ်ဟွံမွယ်သွက်ဘဝဍေံတံရ၊ မၞိဟ်လၞုဟ်လၞုဟ်တံဂှ်အပါပိုဲညးဟွံကဵုအရီုဗၚ်တုဲလာပ်ဗဇဴတံဂှ်လေဝ်ညးဟွံပ္အပ်ပြာပ်ကဵုတွဵုဗွဲစၟတ်ဨကန်တရ။ (ပိုဒ်−(၇၇)) ။
(၇၈)  ။   သ္ၚိတ်အာဂှ်အရေဝ်သွဟ်ဟွံမွယ်ဟွံသေၚ်တုဲ ဆဂး ၜိုန်ရပိုဲဟီုလဴပ္တိတ်ဏာကီုလေဝ်ဟွံဒှ်ကၠုၚ်ဖဵုခိုဟ်မွဲသာ်တုဲဒးသ္ၚိတ်အာကီုရ၊ ပ္ဍဲအခိၚ်သ္ၚိအာမွဲလစုတ်ဂှ်ဟေၚ်ပိုဲဏံဂွံကၠိုဟ်ကေတ်ဘဝတၟာဂ လိုၚ်ရ၊ သ္ၚိတ်တုဲမံၚ်ထောံညိၚ်ညိၚ်မွဲချိန်ခဏဂှ်လေဝ် ဍေံကဵုသွဟ်သွက်ဘဝပိုဲဏံဇၞော်ကဵုဇြဟတ်ဂွံတီကေတ်ရ။ (ပိုဒ်−၇၈) ။
(၇၉)  ။   တိုၚ်ပ္ကဴဘဝအဲဟီုဂှ်တှ်ေ တ္ၚဲအဲဂွံဒုၚ်ကေတ်တဆိပ်ခြာဘာတက္ကသဵုဟွံသေၚ်ပုဟ်၊ ဆဂးဂှ် ဒှ်တဴတ္ၚဲအဲဂွံဆဵုဂွံကၠိုဟ်ဂွံတီကေတ်ဘဝကေုာံဂဥုဲကၠေၚ်က္ဍဟ်တုဲ ဒှ်သွက်သ္ဂောံရီုဗၚ်မၚ်မွဲလွဳပရာမိမကောဒေံမိတ်သဟာဲဂကူဘာသာမာန်ဂှ်တှ်ေဣဏံရတိုၚ်ပ္ကဴအဲ။ (ပိုဒ်−၇၉) ။
(၈၀)  ။   ပိုဲဒးဒုၚ်စောဗ္ကစကဵုညးတၞဟ်လၟိုန်လၟိုန်တုဲကဵုဍေံတံဆက်စောဗ္ကစအာညိအဴ၊ ပိုဲဂွံတီကေတ်မွဲဟီုဂှ်တှ်ေ ဘဝပိုဲဏံဂှ်ဇီုကပိုက်ဒၟံၚ်ကဵုဘဝဍေံတံဇၞော်ကဵုဒြဟတ်ဏောၚ်သွံဟာ၊ ဆဂး ဘဝဍေံတံဂှ်တှ်ေတၟာဒဳရုဲလေဝ်ဟွံဇီုကပိုက်ကဵုဘဝပိုဲဏံကီုရ၊ ဟိုတ်ဂှ်ရတှ်ေ ဘဝဟီုမ္ဂးဂှ်ယဝ်ကၠိုဟ်စိုတ်တှ်ေလောဲလောဲသွာသွာရ။ (ပိုဒ်−၈၀) ။
(၈၁)  ။   ကပေါတ်မၞုံကဵုၚုဟ်မးဂှ် မံၚ်ကဵုမၞိဟ်ဟွံတီကေတ်ၚုဟ်မးမ္ဂးတှ်ေဒှ်အာကပေါတ်ဟွံမွယ်ကဵုၚုဟ်မးရ၊ ကပေါတ်ဟွံမွယ်ကဵုၚုဟ်မးဂှ်ပၠန်လေဝ် စိုပ်အာပ္ဍဲကဵုမၞိဟ်ဆဵုကေတ်ၚုဟ်မးဍေံမ္ဂးတှ်ေ ထေက်ကြိုက်နွံကဵုၚုဟ်မးဗွဲမလောန်ရ။ (ပိုဒ်−၈၁) ။
(၈၂)  ။   စၟစၟောန်ခၟတ်ဍောတ်ဍောတ်သောဲသောဲတံချိုတ်ကၠေံအာလ္တူဂၠးတိဏံၜိုတ်(၅၀)သၞာံမ္ဂးတှ်ေ ပိုဲမၞိဟ်ဂမၠိုၚ်လ္တူဂၠးတိဏံလေဝ်ဒးချိုတ်အာဖအိုတ်မာန်ရ၊ ယဝ်အခါရပိုဲမၞိဟ်တံချိုတ်အိုတ်အာလ္တူဂၠးတိဏံမ္ဂးတှ်ေ သတ်မၞုံကဵုလမျီုအလုံသီုဖအိုတ်တံဂှ်လေဝ်ဍိုက်ပေၚ်ကဵုတသိုက်အတိုၚ်သဘာဝဍေံအိုတ်ရ။ (ပိုဒ်−၈၂) ။
(၈၄)  ။   ဓရ်ဟီုမ္ဂးဂှ်တုပ်တဴညံၚ်ရဴကဵုကျာပြဳပြဳတုဲ ရံၚ်ကေတ်လေဝ်ဟွံညာတ်ရပ်တဴလေဝ်ဟွံဂွံကီုရ၊ ဆဂးဂှ် ယဝ်ရပိုဲတံဂွံလုပ်ဗ္ဒဗ္ဒါဲဇူကေတ်မ္ဂးတှ်ေ ဂွံကၠိုဟ်တီကေတ်ဟီုဂှ်ၜိုဟ်သိုဟ်ညိၚ်ဝတ်ကွေံရ။(ပိုဒ်−၈၄) ။
(၈၅)  ။   ကောန်စှ်မိမွဲလွဳပရာလဝ်ကောန်တံစဵုကဵုဇၞော်ဂေါဝ်တိုန်ကၠုၚ်ပ္ဍဲတ္ၚဲဏံမာန်ရ၊ ဆဂးဂှ် မိယာဲမွဲဟေၚ်ကောန်တံစှ်လွဳပရၚ်မၚ်မွဲကေတ်ဟွံဂွံဏီရ။ (ပိုဒ်−၈၅) ။
(၈၆)  ။   ဂျိုၚ်ဒၟံၚ်လ္တူလိုက်ဏံၜိုတ်အာယုက်လ္ၚီသၞာံကီုလေဝ်အဓိကဇၞော်တဴဟွံသေၚ်ရ၊ အဓိကဇၞော်အိုတ်ဟီုဂှ်တှ်ေသုၚ်စောဲဘဝဗီုလဵု။ (ပိုဒ်−၈၆) ။
(၈၇)  ။   ပွမကဵုခိုဟ်အိုတ်ဟီုဂှ် ကဵုတုဲဟွံရန်လဝ်ဖဵုမွဲသာ်၊  ဒှ်မၞိဟ်ခိုဟ်အိုတ်ဂှ်ပၠန်လေဝ် ဒှ်မၞိဟ်ဓမ္မတာမွဲဟေၚ်ခိုဟ်အိုတ်ကီုရ။ (ပိုဒ်−၈၇) ။
(၈၈)  ။   တၞံတာနွံဒၟံၚ်ပ္ဍဲလဒေါဝ်ဝါတေံဂှ် သဝ်နူကဵုတၞံချောဲနွံဒၟံၚ်ပ္ဍဲက္ဍဟ်ဒဵုဏံကီုရ။ (ပိုဒ်−၈၈) ။
(၈၉)  ။   ကဆံၚ်ပညာစိုပ်အာတန်လဵုလေဝ်အဓိကဟွံသေၚ်ပုဟ်၊  အဓိကဂှ်တှ်ေဒးကၠောန်ကမၠောန်လေပ်ရ။ (ပိုဒ်−၈၉) ။
(၉၀)  ။   ဘဝဟီုမ္ဂးဂှ်တှ်ေအရာဂွံဒးဖေက်ဂှ်မူရောဟွံမွယ်ရတုဲ နွံဆပိုဲတံဒးကၠိုဟ်စိုတ်ကေတ်ဍေံတုဲ ဒးတတ်ထပါ်အာဇၟာပ်ပြသၞာဇၟာပ်အခက်ခုဲအတိုၚ်သဘာဝမာန်ရ။ (ပိုဒ်−၉၀) ။
(၉၁)  ။   လ္တူဂၠးတိဏံဟွံမွယ်မအရေဝ်ပြသၞာမ္ဂးတှ်ေ မၞိဟ်ပိုဲဏံဂှ်လေဝ်ဟွံတီအစောံစရာဲဇကုအိုတ်ကီုရ။ (ပိုဒ်−၉၁) ။
(၉၂)  ။   ပ္ၚာၚ်လက်ဖက်ဗ္ကပ်လဝ်ပ္ဍဲလဒေါဝ်ဗြဲဂှ် ၜိုန်ရဗြဲဂူစှ်ေအတိုၚ်မွဲဗ္တံကီုလေဝ်ဍာ်ပေၚ်အာဟွံမာန်ကီုရ၊ မၞိဟ်ဟွံပံက်စိုတ်လ္ၚတ်ဏောၚ်တှ်ေ ၜိုန်ရဂၠာဲကေတ်နၚ်တၠပညာတံစှ်တၠဒၠောံဗ္တောန်ကီုလေဝ် ဒိုဟ်ဓီုမံၚ်ဗီုတြေံဂှ်ရ။ (ပိုဒ်−၉၂) ။
(၉၃)  ။   ယဝ်ရပိုဲတံဖျေံစိုတ်ဒးကွာ်အာဂတတေံမ္ဂးတှ်ေ လ္ပဆုတ်ကလေၚ်ထောံဒၟာနူကဵုအိက်ကၠဵုမွဲကလောံဍောတ်ဂှ်ညိ။ (ပိုဒ်−၉၃) ။
(၉၄)  ။   မူအရာပိုဲတံကၠောန်ကၠောန်ဒှ်တဴအရာခိုဟ်မ္ဂးတှ်ေ ၜိုန်ရညးတၞဟ်ညာတ်ကေတ်ဗၠေတ်ဗၠေတ်ကီုလေဝ်လ္ပစွံအဓိကညိ၊ အောန်အိုတ်ဟီုဂှ် ပိုဲဏံဂွံကၠောန်ကေတ်ဏာဖဵုခိုဟ်ခိုဟ်ကီုရ၊ ဟွံတုပ်ကဵုဍေံတံတုဲ ၜိုတ်ဆကူချပ်လပါ်ခိုဟ်ဂှ်လေဝ်ဍေံတံကၠောန်သ္ပဟွံဂွံဏီရ။ (ပိုဒ်−၉၄) ။
(၉၅)  ။   ပ္ဍဲဘဝပိုဲဏံဟီုဂှ်လ္ပသမ္တီလဝ်တွဵုပိုဲကေၚ်ကၠောန်ခိုဟ်လဝ်ကဵုညးတၞဟ်တံဂှ်ညိ၊  ဆဂးဂှ် ထေက်ကြိုက်ဒးသမ္တီလဝ်တွဵုဟီုဂှ်တှ်ေ  ညးလဵုကေၚ်ကၠောန်ခိုဟ်လဝ်လ္တူပိုဲတံဂှ်ညိ။ (ပိုဒ်−၉၅) ။
(၉၆)  ။   ဟွံဟီုဂှ်လ္ပထေၚ်ဟွံတီ၊  သ္ၚိတ်ဇြအာဂှ်လေဝ်လ္ပခယျဒိုဟ်ဓီုညိ၊  ဆဂးဂှ် ဒှ်မၞိဟ်ဍိုဟ်ကေက်စဳကၠးမွဲတုဲဟွံဟီုသ္ၚိတ်အာတုဲမံၚ်ထောံညိၚ်ညိၚ်ရ။ (ပိုဒ်−၉၆) ။
(၉၇)  ။   လ္ပဆာန်ညးတၞဟ်ဂၠိုၚ်အာနူကဵုပိုဲဏံညိ၊ ဇကုပိုဲပိုဲဏံရဟွံဆာန်မ္ဂးတှ်ေညးတၞဟ်တံဂှ်လေဝ်ဟွံဆာန်ဇကုပိုဲဏံကီုရ၊ ဟိုတ်ဂှ်ရတှ်ေ ကၠာဟွံဂွံဆာန်ညးတၞဟ်ဏီဂှ်ဇကုပိုဲဏံဂှ်ဒးဆာန်ကၠာညိအဴ။ (ပိုဒ်−၉၇) ။
(၉၈)  ။   ကၠောန်ကုသဵုမိက်သ္ဂောံကဵုညးတၞဟ်ဆဵုဂှ်ဒှ်ကုသဵုဇေတ်ဇေတ်ဟွံသေၚ်ရ၊ ကၠောန်ဒုဟ်ဖေက်ညးတၞဟ်တီဂှ်ရဒှ်တဴဒုဟ်ဇေတ်ဇေတ်ဒုဟ်ဍာံဍာံရ။ (ပိုဒ်−၉၈) ။
(၉၉)  ။   ဂွံနၚ်သီုကဵုက္ကိုပ်ဂှ်လ္ပထေၚ်ဒှ်ဆတာလျိုၚ်သွက်သော်ဂွံတိုန်မွဲသာ်ဂှ်ညိ၊  ဟိုတ်ဂှ်ရတှ်ေ က္ဍိုဟ်နွံတုဲက္ဍဟ်ဒးနွံထေက်ညိ၊ က္ဍိုပ်ဗီုက္ဍိုပ်ၚုဲဂှ်လ္ပကဵုဒှ်ညိ။ (ပိုဒ်−၉၉) ။
(၁၀၀) ။  သိုက်လောဲကီုဒိုက်ဝါတ်ကီုဂှ်ဂွံပိုၚ်အခိၚ်(၂၄)နာဍဳတုပ်တုပ်ဖ္အိုတ်ရ၊ အဓိကဟီုဂှ်တှ်ေ နဲကဲသုၚ်စောဲဘဝညးမွဲကေုာံညးမွဲဂှ်ဒှ်ၚုဟ်မးသွက်ဘဝမသှ်ေမံၚ်ဂှ်ဟေၚ်ရ၊ သွဝ်ကဵုနရက်ဂှ်လေဝ်ဍေံနွံဒၟံၚ်ပ္ဍဲကဵုဘဝပိုဲဏံဖအိုတ်ရ၊ ဟိုတ်ဂှ်ရ နဲကဲသုၚ်စောဲဘဝဟီုဂှ်ဒှ်အဓိကဇၞော်ကွေံကွေံရ။ (ပိုဒ်−၁၀၀) ။
(၁၀၁) ။  အခိၚ်တက်ကျာကဵုမိယာဲဂှ်တှ်ေ − − − အဲအာဝေၚ်ဒၞာဲတေံမွဲလစုတ်ဏးမိယာဲ? သဝ်တ္ၚဲဏံမုဂွံစရောမိယာဲ? ကဵုသြန်ညိလေဝ်မိယာဲ? ပဠောအ်မွဲဟတှ်ေဂှ်နွံမံၚ်အလဵုမိယာဲ? ဗျဵုပုၚ်ကွေံရမိယာဲ? ၊  အခိၚ်တက်ကျာကဵုအပါဂှ်ပၠန်တှ်ေ အပါမိယာဲမွဲအာဣလဵုရော။ (ပိုဒ်−၁၀၁) ။
(၁၀၂) ။  ဒးမှာတဴအတိုၚ်မွဲဘဝဟီုဂှ်တှ်ေ  ဆဵုအ္စာခိုဟ်တုဲပိုဲဟွံကတ်ဗ္တောန်၊ ဆဵုရဲသဟာဲခိုဟ်တုဲပိုဲဟွံပံက်ဖက်၊  တုဲတှ်ေ ဆဵုကေတ်အခေါၚ်တုဲပိုဲဟွံတံၚ်ဂြဲကေတ်ဗွဲမပြဟ်မာန်ဂှ်ဒှ်လလေၚ်ဇၞော်ကဵုဒြဟတ်ပ္ဍဲဘဝပိုဲဏံရ။ (ပိုဒ်−၁၀၂) ။
(၁၀၃) ။   ပရိုၚ်ပ္တောံသိုၚ်မာန်ပ္တိုန်ကေတ်နၚ်နူကဵုမၞိဟ်က္ဍုဟ်မွဲ၊ တုဲတှ်ေ ဍေံပလံၚ်ဗစိုပ်ဏာကဵုပ္ဍဲမၞိဟ်ကူချပ်ဟွံလေပ်တံတုဲ ခက်ဗါန်အာပ္ဍဲမၞိဟ်ကတောဝ်သာသာတံဂှ်ပၠန်ရ။ (ပိုဒ်−၁၀၃) ။
(၁၀၄) ။   အဓိကဟွံသေၚ်ပုဟ်ပိုဲတံဒးပ္တောံဒှ်မၞိဟ်ခိုဟ်ကဵုညးဂမၠိုၚ်တီ၊  ၜိုတ်ဆတီကေတ်ပိုဲဏံဂှ်ဒှ်မၞိဟ်ခိုဟ်မွဲဂှ်တှ်ေတုဲဒှ်မံၚ်ရဏောၚ်သွက်ဘဝ။ (ပိုဒ်−၁၀၄) ။
(၁၀၅) ။   ဒးသုၚ်စောဲဘဝပိုဲညံၚ်သ္ဂောံဍိုက်ပေၚ်ကဵုတသိုက်စိုတ်အိုတ်ညိအဴ၊ အတိက်မလောန်ကၠုၚ်ဒၞာဲသှ်ပလးကေတ်ဟွံဂွံတံဂှ်လေဝ် ဒးထောံလသာလဝ်အတိုၚ်သဘာဝတုဲ စပ္တံတ္ၚဲဏံဒှ်အဓိကမွဲရ၊ ၜက်အာတုဲထောံလသာသၠးဗွးတဴညိ၊ ထေက်ကြိုက်ဒးစပ္တံကၠောန်တၟိညံၚ်သ္ဂောံခိုဟ်နူကဵုဗီုတြေံတေံဂှ်အိုတ်ညိ။ (ပိုဒ်−၁၀၅) ။
(၁၀၆) ။   မၞိဟ်ပရေံဟွံမွယ်တှ်ေ မၞိဟ်ခိုဟ်လေဝ်ဟွံမံက်တိုန်ရ၊ ဟတှ်ဟွံမွယ်တှ်ေ ဟွံတီကေတ်နဲကဲသုၚ်စောဲသြန်ရ၊ ဆိၚ်လဝ်ဟွံမွယ်မ္ဂးတှ်ေဟွံတီကေတ်အခိၚ်ဂှ်နွံၚုဟ်မးၜိုတ်လဵုကီုရ၊ ယဝ်ရဍာ်ရမတ်ဟွံတိတ်မ္ဂးတှ်ေဟွံတီကေတ်စိုတ်ပိုဲမၞိဟ်ဏံရ။ (ပိုဒ်−၁၀၆) ။
(၁၀၇) ။   ပ္ဍဲဗ္တံဂၠုအိုတ်ဂှ် ပိုဲတံဂွံဆဵုကေတ်ဍောၚ်သၞံၚ်တံကၠးအိုတ်တဴဗွဲမလောန်ကီုရ၊ ပ္ဍဲတ္ၚဲပိုဲတံဒှ်ဒဒိုက်ဇၞော်ကဵုဒြဟတ်ပၠန်လေဝ်ပိုဲတံဂွံဆဵုကေတ်မာန်ညးလဵုမွဲဆာန်ပိုဲက္ဍုဟ်ပိုဲကီုရ။ (ပိုဒ်−၁၀၇) ။
(၁၀၈) ။   ပိုဲဏံဂှ်အခေါၚ်ဟွံမွယ်ဂွံကၟာတ်ထောံကသပ်လညာတ်ညးတၞဟ်ကီုရ၊ ဆဂးဂှ် ပိုဲဏံအခေါၚ်နွံသုၚ်စောဲဘဝဗီုပိုဲဒးစိုတ်ညံၚ်သ္ဂောံဂတာပ်အခေတ်ပေၚ်ပေၚ်မာန်ရ။ (ပိုဒ်−၁၀၈) ။
(၁၀၉) ။   ကၠောန်ခိုဟ်တှ်ေပိုဲကလေၚ်ဂွံကၠုၚ်ဖဵုခိုဟ်ဏောၚ်သေၚ်ဟာ၊ ဆဂး ပ္ဍဲအခိၚ်တ္ၚဲဏံတီကၠိုဟ်ကေတ်ဟီုဂှ်တှ်ေ ကၠောန်ခိုဟ်တှ်ေကၠောန်ကဵုဒးမၞိဟ်ညိ၊ ယဝ်ရကၠောန်ဗၠေတ်မှာအာမၞိဟ်ဏောၚ်တှ်ေ ၜိုတ်ဆဍေံဟွံညာတ်ကေတ်ဂုဏ်ဖဵုလ္တူပိုဲသၟးဟွံကတုဲ သီုကဵုဍေံတံကၠတ်လက်မံၚ်ပိုဲဗွဲလက္ကရဴဏီရ။ (ပိုဒ်−၁၀၉) ။
(၁၁၀) ။   လ္တူလိုက်လောကဏံဂှ်ဟွံမွယ်မအရေဝ်တသိုက်ကဵုဒဒိုက်ရ၊ နွံတဴဆမရေဝ်ပေၚ်စိုတ်ကဵုဟွံပေၚ်စိုတ်မဒှ်ကီုရ၊ ပ္ဍဲအခိၚ်ပိုဲတံပေၚ်စိုတ်ကမၠောန်ပိုဲမကၠောန်မံၚ်ဂှ်တှ်ေ ဟွံတီတဴဒဒိုက်ဇြိုၚ်သာမွဲသာ်ကီုရ။ (ပိုဒ်−၁၁၀) ။
(၁၁၁) ။   အခေါၚ်ဟီုမ္ဂးဂှ်တှ်ေပိုဲဆဵုကေတ်ဒၞာဲညးဂမၠိုၚ်ဟွံဂွံကၠောန်ဏီတံဂှ်ဒှ်တဴအခေါၚ်မွဲကီုရ၊ ၜိုန်ရဆဵုကေတ်သာ်ဏံကီုလေဝ်ဂွံစိုပ်တိုၚ်ပ္ကဴဂှ်ဟီုကေတ်ဟွံဂွံဏီရ၊ ဣဏံဟီုဂှ်ဒှ်ဆအခိၚ်စပ္တံသွက်ဂွံစိုပ်အာတိုၚ်ပ္ကဴရန်လဝ်ဂှ်မာန်ရ။ (ပိုဒ်−၁၁၁) ။
၁၁၃) ။   သုၚ်စောဲသြန်ဟွံလေပ်တှ်ေဒှ်တဴဍိက်သြန်မာန်ရ၊ သုၚ်စောဲဍာ်ဟွံလေပ်တှ်ေဒှ်တဴဍိက်ဍာ်မာန်ရ၊ သုၚ်စောဲအှ်ေဟွံလေပ်တှ်ေဒှ်တဴဍိက်အှ်ေမာန်ရ၊ ဟိုတ်ဂှ်ရတှ်ေ သုၚ်စောဲအရာလဵုလေဝ်ၜိုတ်ထေက်ကြိုက်ဟေၚ်သုၚ်စောဲတဴအိုတ်ညိ၊ ပိုဲတီအခေတ်တုဲဒးကၠောန်သ္ပဗက်ဗီုအခေတ်လေဝ်ဟွံသေၚ်ပုဟ်၊ ပိုဲကၠိုဟ်စိုတ်အခေတ်တုဲဟေၚ်ညံၚ်သ္ဂောံမာန်ကေတ်အခေတ်ဂှ်ပိုဲတံဒးကၠောန်ဗက်အိုတ်ညိ၊ ယဝ်ရဟွံကၠိုဟ်စိုတ်အခေတ်တုဲဗက်ၜက်အာအခေတ်မ္ဂးတှ်ေ ဒဒိုက်နာနာဟေၚ်ပြသၞာနာနာဟေၚ် သံယောဇိုန်နာနာဟေၚ် လေပ်စိုပ်ကၠုၚ်ပ္ဍဲဘဝပိုဲဏံမာန်လောဲလောဲရ။ (ပိုဒ်−၁၁၃) ။
(၁၁၄) ။   မိက်သ္ဂောံဒှ်မၞိဟ်ဍိုဟ်ကေက်မွဲတှ်ေဒးကလၚ်ဗက်ညးတၞဟ်ကီုညိအဴ၊ ဒၞာဲပိုဲဒးကလၚ်ညးတၞဟ်လေဝ်ဒးကလၚ်ထေက်ရ၊ ယဝ်ရပိုဲဒးကလၚ်ညးတၞဟ်ဂၠိုၚ်ဂၠိုၚ်မ္ဂးတှ်ေ ပိုဲဏံဂွံကၠိုဟ်ကေတ်စေတနာညးတၞဟ်ကၠးကၠးမာန်ရ။ (ပိုဒ်−၁၁၄) ။
(၁၁၅) ။   ဖဵုခိုဟ်ခိုဟ်သွက်ဘဝဂှ်ဒးဂိုၚ်စွံလဝ်သွက်ဂွံကူချပ်ဂွံဒှ်ဂဥုဲဒြဟတ်မွဲသွုၚ်ထေက်ရ၊ အရာပရေံပရေံမလောန်ၜက်ကၠုၚ်တံဂှ်ပၠန်လေဝ်သမ္တီလဝ်ဍေံတုဲ ဣဏံရအ္စာပိုဲညံၚ်ဟွံဂွံဆက်ကၠောန်ဗၠေတ်မွဲဝါပၠန်ရ ။ (ပိုဒ်−၁၁၅) ။
(၁၁၇) ။   မုရောဟွံတီတဴမွဲသာ်မ္ဂးတှ်ေခိုဟ်နူကဵုတီဒၟံၚ်တတတံတံၚ်ဂှ်ဏီရ၊ ဟိုတ်ဂှ်ရတှ်ေ ဟွံတီတှ်ေဟွံတီဂှ်ဟီုညိ ယဝ်တီတှ်ေတီဂှ်ဟီုတဴညိ။ (ပိုဒ်−၁၁၇) ။
(၁၁၉) ။   ယဝ်ရညးတၞဟ်ဟီုဒှ်ကွေံတှ်ေလ္ပထေဲကဵုဍေံညိဟိုတ်နူကဵုပရေၚ်ပရောဂှ်ဒှ်ဍာံကွေံ၊  ယဝ်ရညးတၞဟ်ဟီုဟွံဒှ်ဂှ်လေဝ်လ္ပထေဲကဵုဍေံညိဟိုတ်နူကဵုပရေၚ်ပရောဂှ်ဟွံဒှ်ဍာံၜိုတ်ဏံဂှ်တှ်ေတုဲဒှ်မံၚ်ရဘဝဏံ ဒၞာဲဂွံဒးဒှ်ပြသၞာသေက်ဇဵုညးသ္ကံဂှ်ဟွံမွယ်ရ။ (ပိုဒ်−၁၁၉) ။
(၁၂၀) ။   ဒဒိုက်ဂှ်နွံတဴဇၟာပ်မၞိဟ်သီုညးဖ္အိုတ်ကီုရ၊ ဆဂးဂှ်တှ်ေ ၜိုတ်ဆဍေံလဴကဵုပိုဲဏံတီကီုရ၊ မၞိဟ်လ္ၚဵုတံဂှ်ဒဒိုက်ဂၠိုၚ်နူပိုဲဏံဂှ်လေဝ်မူပညးတံဒ္တူဂျိုၚ်ဒၟံၚ်ဂွံဂှ်ရော၊ ဟိုတ်နူကဵုညးတံဒုၚ်ကေတ်ဍေံကၠိုဟ်ကေတ်ဍေံဂှ်ဣဏံရဒှ်သဘာဝသွက်သတ်ဂျိုၚ်တဴဒၟံၚ်လ္တူလိုက်ဏံဖအိုတ်တုဲထေက်ကြိုက်ပိုဲတံဒးမံၚ်ကဵုဍေံအတိုၚ်သဘာဝအိုတ်ညိ။ (ပိုဒ်−၁၂၀) ။
(၁၂၁)  ။    ကမၠောန်ညးခံင်ဂှ်ကၠောန်အာညိ  ကမၠောန်မကၠောန်ဂှ်ဒးဒှ်ဖဵုခိုဟ်ဟ်မွဲဟေင်။
(၁၂၂)  ။    ပိုဲကၠောန်ဂွံၜိုတ်ဏံဂှ်တၟေင်ရလ္ပထေင်  သွက်ညးမွဲတေံဂှ်ဒှ်ဒၟံင်ကမၠောန်ဝေင်ကောန်တာဲဏောင်၊ ဗီုလဵုဂွံပဝါသနာညးကဵုညးရလေဝ်။
(၁၂၃)  ။     နဲကဲဗဂဵုလဟဵုမွဲဟေင်နဲကဲပြံၚ်သၠာဲမွဲဟေၚ်ဒ်ှဖဵုဇၞော်အိုတ်သွက်ပိုဲမၞိဟ်ဏံရ၊  ယဝ်ရအိုတ်ပိုတ်ကၠေံဒၟံင်နဲကဲဗဂဵုလဟဵုနဲကဲပြံၚ်သၠာဲဏောင်တှ်ေ ဘွဂှ်ဒှ်အာသုညရ။
(၁၂၅)  ။     ဂျိုင်မံင်သွက်ဂွံစဟာ  စသွက်ဂွံဂျိုင်အာဟာ။   (ယဝ်ရဒးသွဟ်ကဵုတှ်ေ စသွက်ဂွံဂျိုင်ရ)။
(၁၂၆)   ။     ကြက်မၞိဟ်ဆပုင်ဏောင်တှ်ေစၞစအဟာရဂှ်ဒှ်အဓိကရ၊  ယဝ်ရပိုဲမံင်ကဵုသဘာဝမ္ဂးတှ်ေသြန်ဟီုဂှ်ပိုဲဟွံဒးအာဂၠာဲကေတ်ဍေံရ။
(၁၂၇)   ။     တာလျိုင်မၞိဟ်မွဲၜိုတ်ကၠောန်ဂွံဂှ်ကၠောန်ညိ၊ ဟွံဒးပတုပ်ကဵုညးတၞဟ်ပုဟ်။
(၁၂၈)   ။     လ္ပဂၠာဲဒုဟ်ညးသ္ကံအိုတ်ညိ၊ တာလျိုင်ညးကဵုညးကၠောန်ညံင်ဂွံပြေပြံင်ဂှ်ဒှ်အဓိကရ။
(၁၂၉)   ။     ဟွံတီဂှ်ပရေံအိုတ်ရ၊  တီမံင်ဖိုဟ်ဟွံဒုင်ကေတ်တဲဂှ်ပရေံလ္တူပရေံရ။
(၁၃၀)  ။     မၞိဟ်တိက်သၠိင်ဂှ်ဟတဵုလောဲ၊  ၚုဟ်မံင်ရသ္ပညံင်တိက်သၠိင်ဂှ်ဟတဵုဝါတ်ကွေံကွေံရ။
(၁၃၃)  ။     တြုံဗြဴဟီုဂှ်ပံင်ဖက်ညးသ္ကံလအ်က္ဍင်  ပ၆ုတုဲဒးညှာစိုတ်ညးသ္ကံဂၠိုင်ဂၠိုင်ဏောင်။
(၁၃၄  ။     ကောန်အဲဘာတက္ကသဵုတုဲတ်ှေဒှ်အဓိကဟွံသေင်ပုဟ်၊  ယဝ်ဒှ်မၞိဟ်ခိုဟ်မွဲတှ်ေၚုဟ်မးဇၞော်အိုတ်ရ။
(၁၃)   ။     ဟွံဒးတှ်ေဟွံတီသၞောဝ်  ကာလဒးတှ်ေဟလောန်နာဲဟလောတ်ရ၊ စွံသတိညိ။
(၁၃၆   ။     ဒၞာဲမၞိဟ်ခိုဟ်နွံဂၠိုင်ဂှ်မၞိဟ်ပရေံတံနွံအောန်ရ၊  ဒၞာဲမၞိဟ်ပရေံတံနွံဂၠိုင်ဂှ်လေဝ်မၞိဟ်ခိုဟ်တံဂှ်နွံအောန်ရ၊  (သဘာဝဂှ် ဍေံပါ်ပဲါလဝ်တုဲတုဲရ)။  ။
(၁၃၇   ။     ဘဝဟီုဂှ်ဟွံဒးပတုပ်ကဵုညးတၞဟ်ညိ၊  ယဝ်ရတုပ်မံင်ဖအိုတ်ဏောင်တှ်ေ လ္တူဂၠးကဝ်ဏံဂှ်ဟွံမွဲကဵုပေဲါပြိုင်ပ္ကာန်ရ။
(၁၃၈   ။      ဒၞာဲအိန်ထံင်ပိုဲမိက်သ္ဂောံက္တဵုဒ်ှမၞိဟ်ဂှ်ရုဲကေတ်ဟွံဂွံရ၊   ဆဂးတှ်ေ နဲကဲသုင်စောဲဘဝဂှ်ပိုဲဏံရုဲကေတ်ဂွံ(၂၄)နာဍဳပေင်ပေင်ရ။
(၁၃၉   ။     အခိင်ဂွံစညးသ္ကံတၟိတၟိဂှ်ညှာစိုတ်ညးသ္ကံအိုတ်အစောန်သက်ဟီုဟွံမွဲရ၊  လၟုဟ်ဏံဂှ် မူဒ်ှအာရော။
(၁၄၀  ။     (ကောန်)−အပါကဵုအဲသုင်ၜံက်ကီုလေဝ်၊    (အပါ)−ၜံက်ဂှ်အန္တရာဲဍေံဇၞော်မံင်ဏောင်ကောန်၊    (ကောန်)−ဟီုသာ်ဂှ်တှ်ေမူပအပါဂွံဒးသုင်ဂှ်ရော။
(၁၄၁)    ။     နဲကဲဗဂဵုလဟဵုမွဲဟေင်ဒ်ှကုသဵုခိုဟ်အိုတ်ဇေတ်ဇေတ်ရ။
(၁၄၂)    ။     ကမၠောန်မွဲဟေင်ဒှ်ကုသဵုခိုဟ်အိုတ်ဇေတ်ဇေတ်ရ။
(၁၄၃)    ။   ယဝ်ရပိုဲပတှ်ေဒၟံင်ကုသဵုခိုဟ်ပရေံမ္ဂးတှ်ေ −  (မအရေဝ်ဓဝ်အေင်ဒုင်အစောံစရာဲနဲကဲဗဂဵုလဟဵုတံဂှ်မူအဓိပ္ပဲါနွံရော)။
(၁၄၄)    ။   ထပိုတ်ဂဉုဲချေံထပိုတ်ၜံက်ထပိုတ်အရက်ဂှ်လောဲလောဲရ၊ မွဲတ္ၚဲ(၁၀၀၀၀၀)ယဝ်ဂွံသြန်တှ်ေထပိုတ်မာန်ဟာ၊ ယဝ်ထပိုတ်ဟွံမာန်တ္ၚဲယျးတေံဒးချိုတ်ဏောင်တှ်ေ ဂံင်ထပိုတ်ဟာ။